3108-сон 28.12.2018. Ўзбекистон Республикаси Жисмоний тарбия ва спорт вазирлиги ҳузуридаги Жисмоний тарбия ва спорт бўйича мутахассисларни илмий-методик таъминлаш, қайта тайёрлаш ва малакасини ошириш маркази ва унинг филиаллари профессор-ўқитувчиларининг педагогик юкламалари ҳажмини тасдиқлаш ҳақида\nЎзбекистон Республикаси Жисмоний тарбия ва спорт вазирлиги ҳузуридаги Жисмоний тарбия ва спорт бўйича мутахассисларни илмий-методик таъминлаш, қайта тайёрлаш ва малакасини ошириш маркази ва унинг филиаллари профессор-ўқитувчиларининг педагогик юкламалари ҳажмини тасдиқлаш ҳақида\nЎзбекистон Республикаси Жисмоний тарбия ва спорт вазирлиги ҳузуридаги Жисмоний тарбия ва спорт бўйича мутахассисларни илмий-методик таъминлаш, қайта тайёрлаш ва малакасини ошириш маркази ва унинг филиаллари профессор-ўқитувчиларининг педагогик юкламалари ҳажми\n[Ўзбекистон Республикаси Адлия вазирлиги томонидан 2018 йил 28 декабрда рўйхатдан ўтказилди, рўйхат рақами 3108]\nЎзбекистон Республикаси Вазирлар Маҳкамасининг 2018 йил 14 августдаги 658-сон «Ўзбекистон Республикаси Жисмоний тарбия ва спорт вазирлиги ҳузурида Жисмоний тарбия ва спорт бўйича мутахассисларни илмий-методик таъминлаш, қайта тайёрлаш ва малакасини ошириш маркази фаолиятини янада такомиллаштириш тўғрисида»ги қарорига мувофиқ буюраман:\n1. Ўзбекистон Республикаси Жисмоний тарбия ва спорт вазирлиги ҳузуридаги Жисмоний тарбия ва спорт бўйича мутахассисларни илмий-методик таъминлаш, қайта тайёрлаш ва малакасини ошириш маркази ва унинг филиаллари профессор-ўқитувчиларининг педагогик юкламалари ҳажми иловага мувофиқ тасдиқлансин.\nЎзбекистон Республикаси жисмоний тарбия ва спорт вазирининг 2018 йил 23 ноябрдаги 24-мҳ-сон буйруғига\n1. Ўқув ишлари\nҚайта тайёрлаш ва малака ошириш курси тингловчилари учун ўқув (назарий, амалий, семинар, лаборатория ва кўчма) машғулот ўтказиш.\nБир академик соат учун — 1 соат.\nЎқув машғулотларининг ўтказилганлиги гуруҳ журнали асосида аниқланади.\nБир академик соат учун — 5 соат.\nЎқув машғулотларининг ўтказилганлиги ўқув журнали асосида аниқланади.\nҚайта тайёрлаш ва махсус курсларда битирув малакавий ишларга раҳбарлик қилиш ва хулоса ёзиш.\nБитта битирув малакавий ишга раҳбарлик қилиш ва хулоса ёзиш — 4 соат.\nТаълим муассасаси раҳбарининг буйруғи, ёзилган хулоса ҳамда ишнинг ҳимояга тақдим этилганлиги асосида аниқланади.\nҚайта тайёрлаш ва махсус курсларда битирув малакавий ишларига тақриз ёзиш.\nБитта битирув малакавий ишга тақриз ёзишга — 0,5 соат.\nБитирув малакавий ишига ёзилган тақриз асосида аниқланади.\nҚайта тайёрлаш, махсус курс ва малака ошириш курси якуний давлат аттестациясини (якуний тест, суҳбат, битирув малакавий иш ҳимояси) ўтказиш.\nБитта академик гуруҳ учун якуний тестга — 2 соат.\nБитта тингловчи учун якуний суҳбатга — 0,5 соат.\nБитта битирув малакавий (лойиҳа) иш ҳимояси учун — 0,6 соат.\nКомиссия аъзосига бериладиган бир кунлик ўқув ишлари юкламаси ҳажми — 8 соатдан ошмаслиги лозим.\nАттестация комиссиясининг баённомаси асосида аниқланади.\nЎқув режасидаги модуллар бўйича жорий назорат ўтказиш ва баҳолаш.\nЖорий назорат ёзма шаклда (тест) бўлса, битта ёзма ишга — 0,3 соат;\nОғзаки ёки ижодий шаклда бир нафар тингловчи учун — 0,3 соат.\nТегишли қайдномалар ва тингловчининг шахсий аттестация варақалари асосида аниқланади.\nДокторант ва мустақил изланувчига илмий раҳбарлик (маслаҳатчилик) қилиш.\nБитта докторант учун бир ўқув йилида — 100 соат;\nБитта мустақил изланувчи учун бир ўқув йилида — 50 соат.\nДокторант ва мустақил изланувчининг якка тартибдаги иш режаси асосида аниқланади.\nҚайта тайёрлаш, махсус курс ва малака ошириш курси тингловчилари учун очиқ, муаммоли, интеграциялашган маърузалар ва мастер-классларга тайёргарлик кўриш ва ўтказиш.\nбир академик соат очиқ, муаммоли, интеграциялашган маърузалар ва мастер-класс учун — 5 соат; очиқ, муаммоли, интеграциялашган маъруза учун бир ўқув йилида кўпи билан — 30 соат.\nтаълим муассасаси миқёсида ўтказилганда, бир ўқув йилида кўпи билан — 30 соат;\nреспублика миқёсида ўтказилганда, бир ўқув йилида кўпи билан — 40 соат;\nхалқаро миқёсда ўтказилганда, бир ўқув йилида кўпи билан — 60 соат.\nТаълим муассасаларида ўтказилган очиқ, муаммоли, интеграциялашган маъруза ва мастер-класслар тегишли режалар ва уларнинг ўтказилганлигини тасдиқловчи ҳужжатлар (кафедра баённомаси) асосида аниқланади.\nҲар бир тингловчи учун — 0,5 соат, (1 иш кунида — 6 соатдан ошмаслиги лозим).\nТаълим муассасасининг амалиёт ёки стажировка ўташ бўйича буйруғи, тингловчининг амалиёт кундалиги (индивидуал режаси) ва амалиёт учун баҳо қўйилган тегишли қайдномалар асосида аниқланади.\nМодул бўйича ўқув-услубий мажмуа яратишга бир босма табоқ учун — 3 соат.\nЎқув-услубий мажмуани янгилашга (қайта ишлашга) бир босма табоқ учун — 1,5 соат.\nТаълим муассасаси Илмий-методик кенгаши қарори асосида аниқланади.\nҚайта тайёрлаш, махсус курс ва малака ошириш йўналишлари модуллари доирасида услубий қўлланма, кўрсатмалар ёзиш ва нашр этиш.\nУслубий қўлланма, кўрсатмалар тайёрлашга бир босма табоқ учун — 30 соат.\nТаълим муассасаси Илмий-методик кенгаши қарори билан нашр этишга тавсия этилган услубий қўлланма ва кўрсатмалар асосида аниқланади.\n2. Ўқув-услубий ишлар\nДарслик, ўқув қўлланмалар ёзиш, нашрга тайёрлаш.\nДарсликнинг бир босма табоғи учун — 50 соат.\nЎқув қўлланманинг бир босма табоғи учун — 40 соат.\nМувофиқлаштирувчи кенгаш қарори билан нашр этишга тавсия этилган дарслик ва ўқув қўлланма асосида аниқланади.\nҚайта тайёрлаш, махсус курс ва малака ошириш курси тингловчилари билимининг рейтинг назорати учун тест саволлари, ижодий топшириқларни ишлаб чиқиш.\nҲар бир модул бўйича тест саволларини ишлаб чиқиш учун — 15 соат;\nҲар бир модул бўйича ижодий топшириқларни ишлаб чиқиш учун — 15 соат;\nҲар бир модул бўйича тест саволлари ва ижодий топшириқларни такомиллаштириш учун — 5 соат.\nТаълим муассасаси Илмий-методик кенгаши қарори асосида.\nҚайта тайёрлаш, махсус курс ва малака ошириш йўналишлари учун таълим соҳалари бўйича малака талаблари, намунавий ўқув режа ва дастурларни ишлаб чиқишда иштирок этиш.\nБир қайта тайёрлаш, махсус курс ва малака ошириш йўналишлари ўқув дастури ишлаб чиқиш учун — 100 соат;\nЖорий ўқув йили учун тасдиқланган малака талаби, ўқув режа ва дастурлар асосида аниқланади.\nҚайта тайёрлаш, махсус курс ва малака ошириш йўналишлари ўқув дастури ва модуллар бўйича ишчи ўқув дастурларини ишлаб чиқишда иштирок этиш.\nИшлаб чиқилган битта малака талаблари, ишчи ўқув дастурига — 20 соат.\nБир модул бўйича ишчи ўқув дастурини такомиллаштириш учун — 20 соат;\nМарказ директори томонидан тасдиқланган ишчи ўқув дастури асосида аниқланади.\nҚайта тайёрлаш ва малака ошириш йўналишлари модуллари бўйича электрон дарсликларни яратиш.\nБир модул бўйича яратилган электрон дарсликка — 60 соат.\nЭлектрон дарсликларнинг мавжудлиги, жорий ўқув йилида яратилганлиги таълим муассасаси Илмий-методик кенгаши қарори асосида аниқланади.\nЖисмоний тарбия ва спорт соҳасидаги хорижий адабиётларни таржима қилиш.\nТаржима қилинган ўқув-услубий қўлланма ва бошқа материалларга бир босма табоқ учун — 20 соат.\nТаълим муассасаси Илмий-методик кенгашининг қарори асосида аниқланади.\n3. Илмий-тадқиқот ишлари\nИлмий мақола, тезислар нашр этиш.\nБитта мақола ёки тезис учун:\nхалқаро миқёсда — 70 соат;\nреспублика миқёсида — 50 соат;\nвилоят миқёсида — 10 соат;\nтуман (шаҳар) миқёсида — 5 соат.\nЖами соатлар ҳаммуаллифлар улушига асосан тақсимланади.\nЖорий ўқув йилида нашр этилган ишларнинг асли ёки нусхаси асосида.\nЎқув-методик материалларга (дарслик, ўқув-услубий қўлланма, кўрсатма) тақриз бериш.\nБир дарслик, ўқув қўлланма, электрон дарсликка тақриз бериш учун — 20 соат;\nбир методик қўлланмага тақриз бериш учун — 10 соат;\nуслубий ишланмага тақриз бериш учун — 5 соат;\nўқув амалиётлари учун назорат саволлари ёки топшириқлар тўпламига тақриз беришга — 4 соат.\nБерилган тақриз нусхаси асосида.\nҚайта тайёрлаш ва малака ошириш йўналишлари бўйича ихтиро (патент) яратиш, рационализаторлик ишлари.\nБир патент учун — 70 соат.\nБир дастурий восита учун — 30 соат.\n4. Ташкилий ишлар\nКафедранинг ўзаро дарсларга кириш жадвали ва дарс тахлили асосида аниқланади.\nПедагогик кенгаш ёки кафедра йиғилишида котиб вазифасини бажариш.\nПедагогик кенгашнинг бир йиғилишидаги котиблиги учун — 6 соат;\nкафедранинг бир йиғилишидаги котиблиги учун — 3 соат.\nТаълим муассасаси Илмий-методик кенгаши ёки кафедранинг йиғилиш баённомаси асосида.\nҚайта тайёрлаш, махсус курс ва малака ошириш курси ўқув (назарий, амалий, семинар ва лаборатория) машғулотларига тайёргарлик кўриш.\nҲар бир ўқув (назарий (маъруза), амалий, семинар, лаборатория,) машғулоти учун — 2 соат.\nТасдиқланган материаллар асосида аниқланади.\n5. Маънавий-маърифий ишлар\nБир гуруҳга раҳбарлик қилиш — 10 соат (бир ўқув йилида 100 соатгача).\nМарказ раҳбарининг буйруғи асосида аниқланади.\nДарсдан ташқари вақтда тингловчилар билан тадбирлар (спорт мусобақалари, байрам тадбирларида иштироки, экскурсиялар) ўтказиш.\nБир тадбир учун — 8 соат.\nТадбир ўтказилганлиги тўғрисидаги баённома асосида аниқланади.\nБитта семинар, давра суҳбатлари ва учрашувлар учун — 8 соат.\nОммавий ахборот воситаларида чиқиш.\nОммавий ахборот воситаларида бир чиқиш учун — 6 соат\nМаърузалар ва оммавий ахборот воситаларида чиқишлар қилганлигини тасдиқловчи маълумотлар (маълумотлар, видео тасвирлар) асосида аниқланади.\nпрофессор-ўқитувчиларнинг шахсий иш режалари мазкур педагогик юкламалар ҳажми асосида тузилади.\nпрофессор-ўқитувчиларнинг шахсий иш режалари кафедра мудири томонидан тузилади ҳамда тегишли директор ўринбосари билан келишган ҳолда директор томонидан тасдиқланади.\nпрофессор-ўқитувчиларнинг шахсий иш режаларига кафедра йиғилиши иштирокчиларининг таклифига асосан Ўзбекистон Республикаси Жисмоний тарбия ва спорт вазирлиги ҳузуридаги Жисмоний тарбия ва спорт бўйича мутахассисларни илмий-методик таъминлаш, қайта тайёрлаш ва малакасини ошириш маркази (бундан буён матнда Марказ деб юритилади) ва унинг филиаллари Илмий-методик кенгашининг қарорига асосан ўзгартиришлар киритилиши мумкин.\nпрофессор-ўқитувчиларнинг йиллик педагогик юкламалар ҳажми 400 соатдан кам бўлмаслиги тавсия этилади.\nмазкур педагогик юкламалар ҳажми Марказ ва филиаллари профессор-ўқитувчиларининг шахсий йиллик иш режаларини шакллантиришда ва уларнинг фаолиятида бажарилган ишлар ҳажмини аниқлаш учун асос ҳисобланади.\nМазкур Педагогик юкламалар ҳажми Ўзбекистон Республикаси Олий ва ўрта махсус таьлим вазирлиги ва Ўзбекистон Республикаси Вазирлар Маҳкамаси ҳузуридаги Таълим сифатини назорат қилиш давлат инспекцияси билан келишилган.\n(Қонун ҳужжатлари маълумотлари миллий базаси, 28.12.2018 й., 10/18/3108/2394-сон)


Софиянинг ҳикояси – SEN.UZ\nСофия Болалар ижтимоий мослашуви марказига уч йилдан бери қатнайди. Ойиси уни марказимиз мутахассисларига бир ёшга тўлганида олиб келган эди. Туғилиш жараёнида шикастланиш натижасида София оёғларида туролмас эди. Қизалоқнинг даволаниш курсига мутахассислар терапевтик бассейн, даволаш физкультураси, соғайтирув массажи ҳамда «Локомат» тренажёрида (ҳаракат-таянч тизимини тиклашга мўлжалланган тренажёр) шуғулланишни киритишди. Мунтазам машқлар ўз натижасини берди.\nҲозирги кунда тўрт ёшлик София мустақил қадам ташлай олади, энди эса мувозанатни сақлаб юришни ўрганяпти.


Масжиди Набавийнинг собиқ имоми Муҳаммад Айюб Қори вафот этди\n07:16 / 17.04.2016\nМасжиди Набавийнинг собиқ имоми, ўзининг қўнғироқ овози, бетакрор қироатлари билан бутун Ислом оламида машҳур бўлган қори Муҳаммад ибн Муҳаммад Юсуф бугун – ҳижрий 1437 йил 9 ражаб, милодий 2016 йил 16 апрель куни бомдод намозидан кейин Мадинаи Мунавварада вафот этди. Жанозаси пешиндан кейин Масжиди Набавийда ўқилиб, «Бақиъ» қабристонига дафн қилиниши оила аъзолари тарафидан маълум қилинган.\nМуҳаммад Айюб 1372/1952 санада Маккаи Мукаррамада таваллуд топган. Ёшлигидан Қуръонни ёдлашга уриниб, 12 ёшида ҳофизи Қуръон бўлиб етишди. Кейин Мадинага бориб, ўрта мактабни битирди ва институтда ўқиб, ҳиж. 1396 йили Ислом университетига шариат факультетига ўқишга кирди. У шу ерда магистратурани битириб, шу ерда тафсир, қироат илмларидан таълим берди.\nШайх Муҳаммад Айюб 1410–1417 йилларда Масжиди Набавийда имомлик қилди. У илк имом бўлиб сайланган йили Рамазонда бир ўзи хатм қилиб берди. Кейин Қубо масжидида таровеҳда хатм қилиб берадиган бўлди. 1403 йилдан «Абдуллоҳ Ҳусайний» масжидида имомлик қилиб, шу ерда 23 йил хизмат кўрсатди. У ердан кейин «Аҳмад ибн Ҳанбал» масжидида хатибликка ишга ўтди. 1436 йилнинг Рамазонида Салмон ибн Абдулазизнинг буйруғи билан Масжиди Набавийга яна имом этиб тайинланган эди. Аллоҳ Ўз раҳматига олган бўлсин. Шайх Муҳаммад Айюб бутун Ислом оламида энг машҳур қорилардан бири ҳисобланади. Малайзия, Индонезия, Покистон, Туркия ва бошқа мамлакатларда араб тилидан махсус тўгаракларда дарс берар эди. Британиядаги Ислом университетитининг таклифи билан у ердаги жомеъда Рамазонда таровеҳда хатм қилиб берган. Унинг «Подшоҳ Фаҳд матбаанашрёти»да ёзилган таровеҳдаги ва студиядаги тўлиқ хатми бутун дунё бўйлаб кенг тарқалган. Муҳаммад Айюб қоридан 5 ўғил, 2 қиз қолди. Барчалари Қуръон ҳофизларидан ва жамиятнинг турли соҳаларида ўқиб, хизмат қилишади.\nАллоҳ у кишига ўқиган Қуръонларини ҳамроҳ ва шафоатчи қилсин, охиратларини обод айласин!


Пойтахтда қурилаётган “Riviera” савдо мажмуасининг бир қисми қулаб тушди: ҳалок бўлганлар сони 4та - UzNews.uz\nМетал конструкциянинг қулаши оқибатида 4 нафар ишчи ходим вафот этди, 2 нафари тан жароҳат олди.\nЖорий йилнинг 28 август куни соат 13:18да Тошкент шаҳри Олмазор туманида янги қурилаётган “Riviera” савдо мажмуасининг қурилиш жараёнида метал конструкцияни қулаши содир бўлган. Бу ҳақида Ўзбекистон ФВВ маълумот бермоқда.\nНатижада, 4 нафар ишчи ходим вафот этган ва 2 нафари тан жароҳат олган. Ҳодиса жойига Фавқулодда вазиятлар вазирлиги раҳбарияти ва шаҳар ФВБ ходимлари етиб келган.\nВоқеа юзасидан қўшимча маълумотлар берилади.\nТошкентда янги йил тадбирлари ўтказиладиган жойлар маълум бўлди


Россия чемпионати якунланди. Мавсум якунлари юзасидан таҳлилий хулоса чиқаришимиз мумкин. Ким танаффусдан кейин ўзини яққол кўрсата олди ва жамоасининг ютуқларига ўзининг сезиларли фойдали таъсирини кўрсата олди?\nБердиев жамоаси таркибидаги муҳим ижрочи ва “Ростов” нинг ҳайратланарли муваффақиятини яратишдаги асосий ўйинчилардан бири. Бу баҳорда ҳужумчи ўзининг ажойиб спорт формасига кирди. Сердарнинг кетма-кет 5 учрашувда гол уриши, якуний мувафақиятда ушбу урилган голлар қийматини баҳоламаслик мумкин эмас. Яъни унинг «Урал» ва «Зенит» билан ўтказилган муҳим учрашувлардаги ғалаба келтирувчи голлари, жанговор ғалаба келтирган “Динамо” дарвозасига урган дубли, «Локомотив» ва «Мордовия» дарвозасига киритган голлари жамоаси учун ўта муҳим очколарни келтирди. Ҳа “Кубань” клубига қарши ўтказилган учрашувда гол уролмаган бўлсада, унинг 2 марта тепган заргарона тўпи муъжиза туфайлигина Беленов дарвозаси тўридан жой олмади. “Ростов” нинг умумий 12 баҳорги мавсумдаги рақиблари дарвозасига киритган 18 та голидан 6 таси Сердарга тегишли. Эронлик ҳужумчи иштирокидаги “Урал” дарвозасига урилган ғалаба тўпи тарихий аҳамиятга эга бўлди, яъни ушбу гол эвазига “Ростов” клуби биринчи марта Чемпионлар лигасида иштирок этади.\nФёдор «Краснодар» клуби билан кетма-кет 7 ўйинда рақиблари дарвозасини ишғол қилди. Бу билан 26 ёшли ҳужумчи кетма-кет гол уриш борасида Дмитрий Вязьмикин ва Александр Кержаковларни қувиб етди. Бунгача Россия пример лигасида кетма-кет 8 учрашувда рақиб дарвозасини фақат Георгий Деметрадзе ишғол қилган эди. 8 учрашувда 13 та гол! Ушбу футболчи яқин йиллар давомида гол уролмаган эди, яъни кетма-кет 45 учрашувда гол уролмаган, қўрқинчли серия 1775 минутга етган эди. Ҳозир эса у кўрсатаётган самарали ўйинга ҳатто Месси ва Роналду ҳасад қилади. Кўпчиликнинг фикрича, яқинда бўлиб ўтадиган Евро-2016 мусобақасида Россия терма жамоаси сафида Мамаев-Смолов жуфтлиги фаолият юритиши керак.\nДзагоевнинг футболдаги камолотга эришиши, урган олтин голини инкор этмаган ҳолда ҳамда Мусага эътиборни сусайтирмаган ҳолда айнан швециялик ярим ҳимоячининг ҳатти-ҳаракатларини юқори баҳолаган бўлар эдик. Понтус – монстр, майдонда бундай шафқатсиз эҳтиросли жанговор футбол намойиш қилиш фақат Симеоненинг йигитларига хос. Нафақат майдонда, балки ечиниш хонасида ҳам у ҳақиқий лидер ва етакчидир. Слуцкий жамоасининг асосий ва алмаштирилмас ижрочиси, нафақат рақиб ҳужумларини бузиш ва ўз дарвозасини ҳимоя қилиш, балки бошқа позицияларда ҳам фойдали ўйинчига айланиб улгурди. “Уфа” ва “Терек” жамоаларига қарши кечган ўйинларда урган ғалаба келтирувчи голлари фикримизга далил бўла олади.\nЯқинда Халк «гол+пас» тизими бўйича 50 очко тўплади. Унинг бу натижаси нафақат Лоськовнинг чемпионатнинг бир мавсумида киритилган голлар бўйича ўрнатган рекордини такрорлади, балки миллий чемпионат ва клубнинг шу пайтгача эришган ютуқларини янгилади: бундан олдин бирон бир футболчи лига тарихида “гол+пас” тизими бўйича 50 очко тўплаш даражасига етмаган. Россия чемпионатидаги гроссмейстер даражасидаги футболчи (агар бундан ортиқ бўлмаса) ни терма жамоа мураббийлари штаби Америкада бўлиб ўтадиган бўлажак турнирда мамлакат байроғи остида ўйнашга жалб этди. Халк нафақат ўзи моҳирона тўп сурмоқда, шу билан бирга ҳамкорлари Дзюба ва Шатовларни очилишига ёрдам бермоқда, бунинг учун унга алоҳида раҳмат айтиш керак.\nҚизил-оқларнинг навбатдаги омадсиз мавсумидаги бирдан бир ёрқин доғи. Бу йигит нафақат ўзининг фойдали ҳатти-ҳаракатлари билан, балки ҳар бир ўйинда ўзининг жонкуярлигини намойиш этиб келмоқда. Чемпионатнинг баҳорги мавсумида ушбу ҳужумчининг ҳисобидаги «Урал» ва «Амкар» жамоалари дарвозасига киритган ғалаба келтирувчи голларни ва дербидаги “Динамо” дарвозасига йўллаган дубли эвазига жамоасига келтирган 3 очкони эътиборга олишимиз мумкин. Қизиқ, Промес ўзини кўрсата олмаган ўйинларда “Спартак” мағлубиятга учради, хусусан «Зенит», «ЦСКА» ва «Ростов» жамоаларидан мағлубиятга учраган. Жамоанинг мавсумдаги мақсади Еврокубокларда иштирок этиш эди, Квинси бўлмаганда ушбу турнирда иштирок этишни уддалай олармиди? Буюк клубнинг ишларини юқори даражага кўтариш учун, балки клубни 11 нафар Промеслардан иборат таркиб билан тўлдириш керакдир?\n11:48 РФПЛ: Жулиано, Фернандо ва бошқа энг омадли трансферлар\n09:12 Ла-Лига. Торреснинг дубли «Атлетико»га ғалаба келтирди\n23:22 «Ростов» аутсайдерга мағлуб бўлиб, Россия чемпионатидаги етакчиликни бой берди\n13:53 Виталий Денисов жароҳат олди


Kutubxona | Организмни доридан яхшироқ тозалайдиган 7 маҳсулот...\nQo'shdi: admin (04.03.2020 / 19:20)\nХўш, организмнинг кўпроқ тозаланишига эришиш учун нима ейиш керак?\nКарам тозаловчи озиқларига бой бўлиб, бу озиқлар заҳарли моддаларни ичакдан чиқариб юборишга ёрдам беради. Бундан ташқари, карамдаги органик кислоталар ҳазм қилиш жараёнига ижобий таъсир кўрсатиб, микрофлорани меъёрига келтиради. Бироқ карамнинг ижобий жиҳатлари шу билан чекланмайди. Унда кам учрайдиган U витамини бор. Бу витамин хавфли моддаларни “ўлдириб”, витаминлар синтезида иштирок этади, ҳатто яраларнинг битишига ёрдам беради. Карамни барралигича ёки тузлаб, ҳатто шарбат шаклида ҳам истеъмол қилиш мумкин.\nҚизил лавлаги — организмни тозалашда биринчи рақамли маҳсулот ҳисобланади. Биринчидан, лавлаги таркибида клетчатка, мис, фосфор, С витамини ва қатор фойдали кислоталар бўлиб, улар ҳазм қилиш жараёнини яхшилаб, ичакдаги чиритувчи бактерияларни ўлдиради. Иккинчидан, унинг таркибида “бетаин” деган липотроп модда бўлиб, у жигарни заҳарларли моддалардан яхшироқ тозалайди. Учинчидан, лавлаги фолий кислота (кўпроқ янги ҳужайралар яратади) ва кварц (тери, соч ва тирноқлар ҳолатини яхшилайди) ҳисобига организмнинг ёшаришига имкон беради. Лавлагини қайнатиб, карам шўрвага солиб, салат тайёрлаб ёки шарбат кўринишида истеъмол қилса бўлади.\nСаримсоқнинг атиги битта бўлакчасида 400 дан ортиқ компонентлар мавжуд. Улар томирларни тозалаб, қондаги холестерин миқдорини камайтиради ва мия саратони сабабини — мультишаклли глиобластома ҳужайраларини ўлдиради. Саримсоқдаги моддалар ошқозон яраси сабаби — хеликобактерияларни йўқ қилади. Гижжалар, дифтерия, сил таёқчаларини ўлдиради. Уни шундайлигича ёки майдалаб истеъмол қилиш мумкин.\nПиёздаги фитонцидлар эфир мойларида сақланади. Фитонцидлар атиги бир сония ичида кўплаб бактерия ва замбуруғларни ўлдиради. Шунингдек, ҳазм қилиш ва озиқ моддалар сингишини, ҳатто иштаҳани яхшилашга ёрдам беради. Пиёздаги олтингугурт “ҳамма зарарли” моддаларни зарарсизлантириб, йўқ қилади. Пиёзни одатда, шундайлигича, салатга қўшиб ёки спиртда настойка, косметик ниқоб тайёрлаб ишлатса бўлади.\nОлма — таркибидаги пектин ва клетчатка туфайли бутун ҳазм қилиш тизимининг ишини тартибга келтириб, заҳарли моддаларнинг чиқиб кетишига ёрдам беради. Бу мева иштаҳани яхшилайди, ошқозон шираси ажралишига ёрдам бериб, қабзиятдан халос қилади. Шунингдек, А гриппи вируси, дизентерия, тилла стафилококк қўзғатувчиларини йўқ қилади.\nОдатда, уни шундайлигича, пўчоғи билан ейишади, бундан ташқари, шарбат ёки қирилган “бўтқа”, шарбат шаклида ҳам истеъмол қилиш мумкин.\nАфсуски, кўпчилик бу “жанубий” меванинг хусусиятларини билмайди. Ваҳоланки, авокадода “гютатион” деган ажойиб модда бўлиб, у хавфли канцерогенларнинг аксариятини блоклайди, шу билан бирга жигарга оғирлик тушишига йўл қўймайди. Бундан ташқари, авокадо қондаги холестерин даражасини барқарорлаштиради, ҳазм қилишга ёрдам бериб, организмни кислород билан таъминлайди. Авокадони шундайлигича, қуруқ мева ёки “мой” шаклида истеъмол қилишади.\nКлюква — энг кучли табиий антибиотик ва вирусга қарши воситалардан бири. Клюква қовуқни ва унинг йўлларини хавфли бактериялардан тозалайди. Бундан ташқари, саратон ҳужайралари пайдо бўлишига қарши курашади, шунингдек, томирлардаги тромблардан халос этади. Уни шундайлигича, шакар қўшиб ёки морс, шарбат, мураббо шаклида истеъмол қилиш мумкин.


Шавкат Мирзиёевнинг БМТдаги чиқиши хорижий ОАВда қандай акс-садо берди? - Zamin.uz\n14:20 / 24.09.2020\nЎзбекистон президенти Шавкат Мирзиёевнинг БМТ Бош Ассамблеяси 75-сессиясида сўзлаган нутқи кўплаб хорижий босма ва электрон оммавий ахборот воситаларининг диққатини тортди. Уларда президент нутқига бағишланган туркум мақолалар эълон қилинди.\nХусусан, “Комсомолская Правда - Қозоғистон”нинг ёзишича, Ўзбекистон президенти коронавирусга қарши курашда БМТнинг ролини кучайтиришни таклиф қилди.\n“Шавкат Мирзиёевнинг фикрича, пандемия пайтида давлатларнинг ихтиёрий мажбуриятлари тўғрисида халқаро кодекс ишлаб чиқилиши керак. Ушбу ҳужжат ҳар бир давлатнинг ўз фуқаролари ва халқаро шериклар олдидаги мажбуриятларини акс эттириши лозим.\nБундан ташқари, Мирзиёев Жаҳон соғлиқни сақлаш ташкилоти (ЖССТ) ваколатларини кенгайтириш зарурлигини таъкидлади.\nРеспублика раҳбари COVID-19 тарқалиши ва пандемия оқибатларига қарши кураш Ўзбекистонда қандай ташкил этилаётганлигини айтиб берди. Мамлакатда аҳолига, иқтисодиёт тармоқларига ва бизнесга манзилли ёрдам кўрсатиш учун махсус фондлар ташкил этилди. Шунингдек, у шерикларга қийин пайтда қўллаб-қувватлагани учун миннатдорчилик билдирди.\nБош ассамблеяда нутқ сўзлаган Мирзиёев, шунингдек, БМТ шафелигида Марказий Осиё мамлакатлари транспорт ва коммуникация алоқаларини ривожлантириш минтақавий маркази ташкил этишни таклиф қилди. Унинг сўзларига кўра, Ўзбекистон раҳбарияти Марказий Осиё мамлакатлари ўртасида ўзаро ишонч муҳитини яратишга муваффақ бўлди. Натижада, сўнгги тўрт йил ичида мамлакат ва қўшни давлатлар ўртасидаги ўзаро товар айирбошлаш ҳажми деярли беш баробар ўсди”, - деб ёзади нашр.\nРоссиянинг TopNews нашри “БМТда коронавирус тўғрисида: Ўзбекистон давлатларнинг ихтиёрий мажбуриятлари тўғрисидаги кодексни ишлаб чиқишни таклиф қилди” сарлавҳали мақола эълон қилинди. У Lenta.ru, “Мир 24”, “Рамблер”, ТАСС сайтларида ҳам берилди.\nМақолада ёзилишича, Ўзбекистон БМТ шафелигида пандемия пайтида давлатларнинг ихтиёрий мажбуриятлари тўғрисидаги халқаро кодексни ишлаб чиқиш ташаббусини илгари сурди.\n“Бу йил Бош ассамблея биринчи маротаба коронавирус туфайли онлайн ўтказилмоқда ва Мирзиёев сўнгги юз йил ичида бундай кўламдаги фалокат бўлмаганлигини таъкидлади. У бутун инсониятнинг бундай глобал таҳдидларга нисбатан заифлигини намойиш этди. Шу муносабат билан Ўзбекистон президенти дунёдаги барча мамлакатлар ўртасида мунтазам мулоқот, ишонч ва ҳамкорлик алоҳида аҳамиятга эга эканини билдирди. “Бизнинг мақсад - ҳар бир инсоннинг асосий ҳуқуқлари ва эркинликлари, соғлиғи ва фаровонлигини таъминлайдиган адолатли глобал тизимни биргаликда шакллантириш”, - деди у.\nМирзиёевнинг сўзларига кўра, бош котиб Антониу Гутерришнинг давом этаётган инқироз шароитида озиқ-овқат хавфсизлигини таъминлашнинг долзарб муаммоларига бағишланган саммит ўтказиш тўғрисидаги таклифини Ўзбекистон қўллаб-қувватлайди”, - дейилади мақолада.\nБМТ Янгиликлар марказида “Ўзбекистон президенти Оролбўйини экологик инновациялар ва технологиялар зонаси деб эълон қилишни таклиф этди” сарлавҳали мақола берилди.\nУнда айтилишича, БМТ Бош ассамблеясининг 75-сессияси делегатларига видеомурожаат билан чиққан Ўзбекистон президенти Шавкат Мирзиёев Оролбўйини экологик инновациялар ва технологиялар зонаси деб эълон қилишни таклиф этди.\n“У Орол денгизи тезлик билан қуригани ва иқлим ўзгаришининг ҳалокатли таъсири ҳақида эслатди. Мирзиёев, шунингдек, ўз мамлакатидаги ислоҳотлар ҳақида гапириб, COVID-19’га қарши биргаликда курашишга чақирди.\nШавкат Мирзиёев Ўзбекистонни “сиёсий, ижтимоий ва иқтисодий модернизациялаш” ҳақида гапирди. “Бугун мамлакатимиздаги демократик ўзгаришлар ортга қайтариб бўлмас тус олди”, деди президент. У аёлларнинг жамиятдаги ўрни ортиб бораётганлиги тўғрисида хабар бериб, уларнинг янги парламентдаги сони икки бараварга ошганлигини таъкидлади. Президент ёшларга ёрдам берувчи лойиҳалар ҳақида гапирди.\nПрезидент ўз нутқида иқлим ўзгариши муаммосига алоҳида эътибор қаратди ва бугунги кунда ҳар бир мамлакат ушбу жараённинг ҳалокатли таъсирини ҳис қилаётганини таъкидлади. “Афсуски, ушбу салбий ўзгаришлар Марказий Осиёнинг барқарор ривожланишига жиддий таҳдид солмоқда. Орол денгизининг қуриши жиддий оқибатларга олиб келганига яна бир бор эътиборингизни қаратмоқчиман. Орол денгизи зонаси экологик офатнинг эпицентрига айланди”, - дея маълум қилди Ўзбекистон президенти.\nУнинг сўзларига кўра, мамлакат ушбу ўзгаришларга қарши туришга ҳаракат қилмоқда, жумладан “2 миллион гектар майдонда янги ландшафт, ўрмонзорлар ва тупроқ қопламини яратиш” орқали. Мирзиёев Тошкентнинг ташаббуси билан Орол денгизи минтақаси учун БМТнинг инсон хавфсизлиги бўйича Кўп шериклик траст фонди ташкил этилганини айтди. Президент ушбу жамғарма тўлдирилиб, қийин экологик вазиятга эга ҳудудда яшовчи аҳолига халқаро ёрдам кўрсатишнинг самарали механизмига айланишига умид билдирди.\n“Биз Орол денгизи минтақасини экологик инновациялар ва технологиялар зонаси деб эълон қилиш тўғрисида БМТ Бош ассамблеясининг махсус резолюциясини қабул қилишни, ушбу муҳим ҳужжат қабул қилинган кунни эса Халқаро экологик тизимларни муҳофаза қилиш ва тиклаш куни деб эълон қилишни таклиф этамиз”, - деди президент”, - дейилади БМТ хабарида.\nБельгиянинг Eurocontinent нашри “Ўзбекистон Марказий Евросиёда барқарорлик таянчи сифатида” сарлавҳали мақола чоп этилди.\n“Агар дунё харитасига қарасангиз, Ўзбекистон Евросиёнинг марказида жойлашган. Шунинг учун Марказий Евросиё - “Марказий Осиё”га қараганда мосроқ атама ҳисобланади. Ички ва ташқи томондан Ўзбекистон Марказий Осиёда, шунингдек, бутун Евросиё қитъасида геосиёсий барқарорлик ва тинчликка ҳисса қўшмоқда.\nЎзбекистон Марказий Евросиёнинг марказида жуда муҳим геосиёсий позицияни эгаллайди ва барқарорликни сақлашда муҳим роль ўйнайди. Мамлакат Марказий Осиёда энг кўп аҳолига эга. Шунингдек, Ўзбекистон Афғонистондан бутун Марказий Осиё, кейинчалик Россия ва Хитойга беқарорликнинг тарқалишини олдини олувчи геосиёсий қасрдир.\nМарказий Осиё олдида минтақанинг глобал иқтисодий, транспорт ва транзит йўлакларига интеграциясини таъминлаш каби муҳим стратегик вазифа турибди. Ўзбекистоннинг мақсади - Марказий Осиё давлатларини янада нуфузли ва фаровон қилиш ҳамда “Янги ипак йўли” ташаббусларидан яхшироқ фойдаланиш”, - дейилади мақолада.\nБуюк Британиянинг PR Newswire нашри “Ўзбекистон президенти Афғонистон бўйича БМТ доимий қўмитасини ташкил этиш тўғрисида таклиф билан чиқди” сарлавҳали мақола эълон қилди. У The cision (Буюк Британия), Business Insider, The Frontier Post (АҚШ), Xinhua, China.org (Хитой), Ariana News ва Baztab News (Афғонистон), “РИА Новости” (Россия) сайтларида ҳам берилди.\n“Ўзбекистон президенти Шавкат Мирзиёев БМТ Бош ассамблеясига тинчлик ҳаракатларини мувофиқлаштириш ва мамлакатда сиёсий барқарорлик қарор топишига кўмаклашиш учун БМТнинг Афғонистон бўйича доимий қўмитасини тузиш тўғрисида мурожаат қилди.\nПрезидент Мирзиёевнинг Бош ассамблея сессиясининг очилишидаги мурожаатномаси биринчи марта ўзбек тилида янгради.\nПрезидент Ш.Мирзиёев ўз нутқида Афғонистонда тинчликка кўмаклашиш бўйича Ўзбекистон томонидан амалга оширилаётган қадамлар тўғрисида айтиб ўтди”, - дейилган мақолада.\nBBC NEWS ўзбек хизмати (Буюк Британия) “Ўзбекистон ва дунё: Шавкат Мирзиёев ўзбек тилида нималар деди?” сарлавҳали мақола билан чиқиш қилди.\n“Ўзбекистон раҳбари пандемия боис сиртдан қилган нутқини айнан пандемиядан бошлади, халқаро ҳамжамият қаршисига янги таклифни илгари сурди.\nПрезидент Мирзиёев бу гал Бирлашган Миллатлар Ташкилоти шафелигида Пандемиялар даврида давлатларнинг ихтиёрий мажбуриятлари тўғрисидаги халқаро кодексни ишлаб чиқиш ғоясини ўртага ташлади.\nЎзбекистон раҳбарига кўра, "ҳужжатда ҳар бир давлатнинг ўз фуқаролари ва ҳамкорлари олдидаги мажбуриятлари акс этган бўлиши лозим".\nЎзбекистон жорий пайтда Қозоғистон ва Тожикистондан кейин Марказий Осиёнинг коронавирус энг кўп тарқалган учинчи давлати бўлади.\nШавкат Мирзиёевнинг бу галги нутқи ҳам кенг қамровли экани кўрилган. У яна Ўзбекистондаги ислоҳотлар мавзусига эътибор тортган, ассамблея иштирокчиларига "Ўзбекистондаги демократик ўзгаришлар ортга қайтмайдиган тус олгани"ни айтган.\n"Гендер тенглик сиёсати ўзлари учун устувор масала экани"ни таъкидлаган. Ўзбекистонда "инсон ҳуқуқлари соҳасидаги ҳолат ҳам бутунлай ўзгаргани"ни айтган. Бу гал "мажбурий ва болалар меҳнати Ўзбекистонда тўлиқ тугатилгани"ни баён қилган.\n"Ўзбекистонда диний эркинлик борасида ҳам вазият кескин яхшилангани"ни қайд этган. Ишсизлик, коррупция ва ёшлар масаласини ҳам тилга олган. Ёшлар ҳуқуқлари тўғрисидаги БМТ конвенциясини қабул қилиш бўйича ўзларининг ташаббусларини қўллаб-қувватлашга чақирган.\nБарқарор тараққиёт мақсадларига эришиш ва инсон ҳуқуқларини таъминлашда парламентлар ролини ошириш тўғрисидаги БМТ Бош Ассамблеясининг махсус резолюциясини қабул қилишни ҳам таклиф этган.\nМарказий Осиё билан боғлиқ қатор ташаббусларни ўртага отган. Бу гал ҳам Афғонистон масаласига алоҳида тўхталиб ўтган, БМТ ҳузурида афғон халқининг дард-у ташвишини тинглайдиган, доимий фаолият кўрсатадиган қўмита ташкил этиш лозимлигини айтган.\nЎзбекистон президенти яна глобал иқлим ўзгариши муаммоси ва худди шу фонда Орол денгизи фожиасига эътибор тортган. Оролбўйи минтақасини экологик инновация ва технологиялар ҳудуди, деб эълон қилиш ҳақида БМТ Бош Ассамблеясининг махсус резолюциясини қабул қилиш таклифини ҳам илгари сурган”, - дейилади мақолада.\nБундан ташқари, Süddeutsche Zeitung “Президент Шавкат Мирзиёев Нью-Йоркда Ўзбекистоннинг янги халқаро ташаббусларини тақдим этди”, Berliner Telegraph “Терроризм ва экстремизм билан кураш соҳасида Ўзбекистоннинг янги ташаббуслари”, Gazzetta di Napoli “Коронавирусга қарши глобал курашда Ўзбекистон президенти Шавкат Мирзиёев ташаббусларининг аҳамияти”, Frankcreations “БМТ Бош ассамблеясида Ўзбекистон президенти минтақавий ўзаро алоқаларни ривожлантириш тўғрисида гапирди”, The Economic Times “Маданиятни юқори даражада тарғиб қилиш: ўзбек тили биринчи марта БМТда ишлатилади” сарлавҳали мақолалар эълон қилинди. “Замин” янгиликларини “Одноклассники”да кузатиб боринг\n5-10-2017, 07:30, Ўзбекистон\n15-12-2016, 12:43, Ўзбекистон\n14-12-2016, 11:23, Ўзбекистон\nШавкат Мирзиёевнинг илк расмий ташрифи қайси давлатга бўлади?\n7-12-2016, 10:38, Ўзбекистон\nШавкат Мирзиёев билан Ўзбекистон келажаги қандай бўлади?\n6-12-2016, 12:12, Ўзбекистон


Эътикоди суст кимсалар\nKo'rildi: 2548 Qo'shildi: 14-01-15\nЎзбекистон Республикаси Конституциясининг 31-моддасида «Хамма учун виждон эркинлиги кафолатланади. Хар бир инсон хохлаган динга эътикод килиш ёки хеч кайси динга эътикод килмаслик хукукига эга. Диний карашларни мажбуран сингдиришга йул куйилмайди» дейилади. Мамлакатимизда диний баурикенглик, эътикод эркинлиги конун йули билан кафолатлаб берилгани турли миллат ва элатларнинг ахил ва тотув, бирдамликда яшашларини таъминлаб беради.\nЛекин орамизда эътикоди ва иймони суст кимсалар миясини захарлаб олган акидаларнинг курбони булаётганларини куриб ачинасан киши. Турли диний экстремис-тик ташкилотлар вакилларининг иродаси буш, мустакил фикри шаклланиб улгурмаган баъзи бир ёшлар онгига бевосита таъсир утказиб, уларни дин никоби остида узларига оудириб олаётганлари бизни хамиша хушёрликка, огохликка даъват этади.\nЖиноят ишлари буйича вилоят судида икки ёш йигитнинг жиноий иши куриб чикилди. Чуст тумани Олмос кишлоуида яшовчи 29 ёшли Аброр Абдурахимов, Чуст шахар Бирлик махалласидан 22 ёшли Жалолхон Валихонов Узбекистон Республикаси Жиноят кодексининг тегишли моддаларига кура етти йилга озодликдан махрум этилгани хар кандай киши калбида ачиниш хисларини уйуотади. Уларнинг камолга етиб, укиб-изланадиган ё бирор касбни эгаллаб эл-юртга нафи тегадиган пайтда шу холатга тушишига нима сабаб булди экан?\nАслида уларнинг кунг-лида ёмон ният йук эди. Мумин-кобил, итоатли, сабр-бардошли йигитлар охири йук, жарликка олиб борадиган бу йулга билиб-билмай кириб колган эдилар. Уларнинг жиноятчи булиб колишига ён-атрофдагиларнинг локайдлиги, бепарволиги хам сабаб булди, аслида.\nАброр мадрасада тахсил олиш, диний билимлар эгаллаш ниятида 2004 йилда пойтахтдаги «Кукалдош» мад-расасига укишга кирмокчи булиб, Тошкентга келади. Хар бир шахс уз эрки ва эътикодига кура мадрасада таълим олса, бунинг нимаси ёмон, дерсиз? Афсуски, хали яхши ва ёмонни бир-биридан ажратишни билмайдиган ёш йигит Туркияда норасмий диний фаолият олиб бораётган «Исмоил оуа» жамоатининг Узбекистондаги миссионер вакили М. Салахитдиновнинг таъсирига тушиб колади. У Тошкент шахрида хужра шак-лида ташкил этилган яширин жамоатига кушилиб, окимнинг бошка хайрихохлари билан биргаликда Накшбандия тарикати никоби остида Ислом акидапарастлик уояларининг ибтидоий таълимотидан сабок олади. Унинг онгини узининг бузуунчи, вайронкор уоялари билан захарлаган М. Салахитдинов Аброрни Туркияда таълим олиб келишга даъват этади. Албатта, рахнамосининг сузидан, чизган чизиуидан чика олмайдиган йигит бу таклифга рози булади. Тошкентга диний таълим олиш максадида келган йигитнинг хаётидаги кескин бурилиш ана шу тарзда бошланган эди. Хайратланарлиси, Истамбул шахрида норасмий диний фаолият олиб бораётган «Исмоил оуа» жамоатига карашли «Хиро Нур» вакфига бориб, у ерда узининг уоявий маслакдошлари орасида бир гурух хамкишлокларини учратиб колади. Бир неча муддат бу ерда тахсил олади.\nАброр утган йилнинг ёзида миграция коидаларини бузганлиги учун Туркия полиция идораси томонидан кулга тушади. Ёш толибга таълим берган оким тарафдорлари Узбекистонда мусулмон жамоаси эътикод киладиган Ислом дини курсатмаларига мутлако карши, хозирги ижтимоий хаёт ва фан-техника тараккиёти талабларини тан олмайдиган шахслар эди.\nУрик-урикни куриб, ранг олар деганларидек, Аброрнинг катта дин уламоси булаётганлиги хамюрти Жалолхон Набихоновни хам уз домига тортган эди. Йигит хам Аброр каби экстремистик рухдаги даъватлари билан одамлар онгини захарлаётган М. Салахитдиновнинг сузларига махлиё булиб, унинг ортидан эргашади.\nАйбланувчиларнинг айтишича, улар «Кукалдош» мадрасасига укишга кириш учун турли вактда хужжат топширгани келганларида, хар иккиси хам шу ерда масжидда Мухаммадкомил домла кулида бир неча муддат билимларини мустахкамлашади. Бундан унумли фойдаланган домла Туркия давлатида узи укиган мадраса борлиги, бу ерда Ханафия мазхаби Накшбандия тарикатида илм тахсил килинишини, у ерда таълим олаётганлар Ислом ахлоки билан яшаб, эл-юртга фойдаси тегадиган имом булиб хизмат килажагини айтиб, уларни даъват этади.\nАброр ва Жавлон конун доирасида диний билимларни эгаллаб, халкига фойдаси тегадиган мутахассислар булиб етишишганида кошки эди-я. Аммо улар аъзо булган диний ташкилот Узбекистондаги тинчликка рахна солмокчи булган экстремистик ташкилот аъзоси эдилар. Уларнинг бундай оким тарафдорлари кулига тушиб колишларига нахотки махалла-куй, якинлари, кариндош-уруулари, уларнинг ота-оналари ташвиш чекишмади экан?\nЙигитлар Туркияда таълим олаётганларида Мухаммадкомил домла уз килмишлари учун конун олдида жавоб бераётганидан улар хам огох этилади. Жавлоннинг ота-онаси кунуирок килиб, у тахсил олаётган Туркиядаги диний ташкилот хужжати расман тан олинмаганини айтишади. Жавлон мадрасага кайтиб, устозларидан Узбекистонга кайтиш учун изн сурайди. У уз ватанига кайтганидан сунг Чуст тумани ички ишлар булими ходимлари томонидан кулга олинади.\nСуриштирув ва тезкор тергов харакатларидан шу нарса маълум булдики, улар аъзо булган «Исмоил оуа» жамоати хаддан ташкари эски тартибларни саклаб колишга уринувчи - эркаклар узун соколда чакмон, иштон кийиб, саллада юришлари, аёлларнинг паранжи ёпинишларини талаб этар эди. Бундан ташкари, мусулмонларнинг уарб маданиятига таклид килиб, мода, дунёвийлик, замонавий техника воситаларини тан олмасликлари, жамоатнинг дунёвийлик, маданият, замонавий тараккиёт масалаларига нисбатан карашлари мутаассиблик уоялари билан сууорилган эди.\nАгар бу каби шахсларнинг хатти-харакатларига уз вактида чек куйилмаса, улар уз домига узига ухшаган ёшларни жалб этиши, уларнинг онгини хам захарлаши мумкин эди. Демак, хар биримиз дуч келган кишига ишониб, булар-булмас нарсани укиб, ундан таълим олавермасдан, нимани укишни хам билишимиз зарур экан. Улар уз вактида махалла-куй, якинлари томонидан уз вактида огохлантирилганларида эди, бугунгидек эл-юрти олдида боши эгик, юзлари шувут булмасди.


Арафот куни ва қурбон ҳайитини қандай ўтказамиз - Ўзбек тили\nАрафот куни ва қурбон ҳайитини қандай ўтказамиз\nЗулҳижжа ойининг муборак айёмлар бўлмиш ушбу кунларда нима амаллар қилмоғимиз ва амалларни қай суратда бажармоғимиз керак.\nАрафа ва хайит кунларини кандай ўтказамиз?\nМусулмон биродарим, муслима синглим;\nАрафа кунига кандай тайёргарлик кўрдингиз?\nБу кун Аллох таоло Арафот ахли билан фаришталарга фахрланиб, мактанадиган кун.\n- Бу кун дўзахдан озод килиш куни.\n- Бу кунда Аллохнинг бандаларига берган рахматини кўриб Шайтон эзилиб, хасрат чекадиган кун.\n- Бу кун Рахмат ва гунохлар кечириладиган кун.\n- Бу кун тавба, йиги, Аллохга ёлбориб кўз ёш тўкадиган кун.\n- Бу кун дуо ва дуо ижобат бўладиган кун.\n- Бу кун Аллох таоло динни комил килган, бу умматга неъматини тўла килган ва исломни дин деб рози бўлган кун Аллох таоло айтади: «Бугун сизларга динингизни комил килдим, неъматимни бенуксон, тўкис килиб бердим ва сизлар учун (факат) исломни дин килиб танладим» (Моида:3). Бу ояти карима Арафот кунида нозил бўлганди.\nРасулуллох саллаллоху алайхи ва саллам дедилар: «Аллох таоло бандаларини дўзахдан Арафот кунида озод килганидан кўра кўпрок озод киладиган кун йўкдир. Аллох таоло якинлашади, сўнгра фаришталарига бандаларим нимани истаяптилар деб фахрланади» (Имом Муслим ривояти).\nАрафа куни хожилардан бошкалар киладиган амаллар\nАрафа куни тутилган рўза икки йиллик гунох сагира-кичик гунохларни ювиб юборади. Расулуллох саллаллоху алайхи ва саллам «Арафот кунининг рўзаси ўтган ва келаси йилнинг гунохларига каффорот бўлади» - дедилар. (Имом Муслим ривояти).\nТоат-ибодатни кўп килиш.\nНафл намозлар ўкиш, садакотлар бериш, такбир, тасбих ва тахлил каби зикрларни хамда тиловат куръонни кўп килиш. Масжидларда эртаю кеч ибодатлар килиш. Хусусан, пайгамбар саллаллоху алайхи ва салламнинг сўзларига биноан «Ла илаха иллаллоху вахдаху ла шарийка лах (у) лахул-мулку ва лахул-хамд ва хува ала кулли шай’ин кодийр» зикрини кўп айтиш. Пайгамбаримиз бу зикрга ишора килган холда шундай деган эдилар: «Дуоларнинг яхшиси Арафот кунининг дуоси, мен ва мендан аввалги пайгамбарлар айтган зикрларнинг яхшиси «Ла илаха иллаллоху вахдаху......» деб юкоридаги зикрни ўкидилар. (Жомеъус сахих 1/3274).\nБу кунда умуман кўп такбир айтиш ва хусусан, бизларга таъйин килинган арафа куни бомдод намозидан бошлаб то (13- Зул-хижжа) хайтдан кейинги учинчи куннинг аср намозигача фарз намозлардан кейин такбир айтиш. Бу такбирнинг сифати пайгамбар саллаллоху алайхи ва салламдан ворид бўлмаган бўлсада, баъзи сахобалардан ривоят килинган; улардан бири Ибн Масъуддан ривоят килинган такбир бўлиб у куйидагича: «Аллоху акбар, Аллоху акбар, ла ила-а-ха иллаллоху валлоху акбар, Аллоху акбар ва лиллахил хамд»\nРасулуллох саллаллоху алайхи ва саллам «дуоларнинг яхшиси Арафа кунининг дуосидир...» - дедилар.\nМусулмон биродарим, муслима синглим бу кунларни ганимат билинг ва хамма биродарларни, фарзандларни бу кунда тоъат ибодат ва дуолар килишга чакиринг. Аллохдан такво килинг, Аллохга илтижо килинг у эшитгувчи кабул килувчи зотдир.\nАзизлар, бу улуг кун кетидан яна бир улуг кун «ийд курбон» келади, бу кун энг шарафли кунлардан балки, кунларнинг энг афзалидир; пайгамбар саллаллоху алайхи ва саллам «Аллох хузурида кунларнинг энг улуги курбонлик кунидир» -дедилар. (Абу Довуд ривоят килган)\nБиз бу кунни хам кадрлаб унинг хаккини чиройли адо этишга астойдил харакат килмогимиз даркор. Бу кундаги суннат амаллар ушбулардан иборат:\n1. Эрта тонгда туриб гусл килиш, чиройли, тоза кийимларни кийиш, хушбўйланиш сўнгра бомдод намозини жамоат билан ўкиш.\n2. Ийд намозига чикиш.\nИйд намозига чикишдан аввал бирор нарса тановул килинмайди, пайгамбар саллаллоху алайхи ва саллам курбон хайити кунида намозга чикишдан олдин бирор нарса емаганлар, намоздан кайтгач, сўйган курбонликларидан еганлар.\n3. Намозга чикишда иложи бўлса пиёда, бўлмаса сайёрада чикилади, йўл бўйи такбир айтиб борилади (такбирнинг сифати юкорида ўтган), кетишда бир йўлдан борилса кайтишда бошка бир йўлдан кайтилади, бунинг иложи бўлмаса борган йўлдан кайтилса хам бўлаверади.\n4. Намозгохга етганда имом чиккунига кадар такбир айтиб ўтиради, имом билан намоз ўкиганидан кейин хутбага кулок солади. Чикишда секин асталик билан бировларга озор бермасдан чикади.\n5. Намоздан кейинги киладиган биринчи иш агар бор бўлса курбонликни сўйиш, курбонлиги бўлмаса кариндош-уруг, ёру биродарларнинг зиёратига бориш, уларни хайитлари билан муборакбод этиб хурсандчиликларига шерик бўлиш. Зиёратни кабристонларга бориб ўликлардан бошланмайди. Бу кун хурсандчилик кунидир, унда кабрларга бориб ўтган мусибатларни эсланадиган кун эмас, уларнинг хаккига дуо килиш яхши иш бўлиб, бунинг учун кабристонга бориш шарт эмас. Курбонликни сўйгандан кейин ундан ейиш пайгамбар суннатидан. Курбонликни учга таксимлаш афзал; бир кисмини оила аъзоларига, иккинчи кисмини кариндош ва кўшниларга, учинчи кисмини мискин, бева-бечора ва етимларга бериш.\n6. Бу кунни факат бехуда ўйин-кулгилар билан ўтказиш хатодир, ўйнаб-кулиш билан хам Аллохга суюкли ишларни килса бўлади. Кариндош-уругларни зиёрат килиш, силайи рахм килиш шулар жумласидандир.\n7. Бу кунда исроф, мусика тинглаш, эркак ва аёлларнинг аралашиши каби харом ишлардан сакланиш лозим.\nЁ Аллох хамма амалларимизни ўзинг учун холис килишликка тавфик ва мадад бер, ислом ва унинг ахлини азиз-мукаррам кил, улардан гурбатни даф эт, Ё Аллох хамма ишларимизни ислох кил, ер юзидаги мўмин бандаларингни хак устида бирлаштир, Ё Аллох ширк ва унинг ахлини хор кил, золимларнинг макру-хийлаларини ўзларига кайтар, уларнинг исканжасидан, зулмидан мўмин бандаларингни куткар, ўзингни хабибинг Мухаммад саллаллоху алайхи ва саллам, сахобалари ва ахли байтига салавоту саломлар йўлла!\nАзиз мусулмонлар кириб келаётган парвардигоримизнинг фазлу-карамидан бўлмиш ушбу улуг айёмлар хаммангизга муборак бўлсин!\nСаҳифа таржима қилинган тиллар (17)\nУйғур тили - ئۇيغۇرچە


— Ёшлар ўртасида мутолаа маданиятини шакллантиришда ушбу ижтимоий акциянинг аҳамияти катта, — дейди ҳаракатнинг Сирдарё вилояти кенгаши раиси ўринбосари Наргиза Холбоева. — Шу боис юзлаб навқирон авлод вакилларига бебаҳо -туҳфа — китоблар тақдим этилмоқда. Хусусан, жорий йилнинг ўтган даврида жами 669 дона бадиий, маънавий-маърифий ва оммабоп адабиёт тарқатдик. Эътиборлиси, уларнинг барчаси лотин алифбосига асосланган ўзбек ёзувида нашр қилинган.\nАйтиш лозимки, “Камолот” ЁИҲ вилоят кенгаши томонидан китобхонлик тарғиботи бўйича олиб борилаётган ишлар тобора кенгаймоқда. Чунончи, яқинда мактаб ўқувчилари ўртасида “Зукко китобхон” танловини ўтказиш жорий қилинди. Қолаверса, вилоят марказида “Камолот” кутубхонаси” дўкони ишлаб турибди. Келгусида Гулистон давлат университетида ҳам худди шундай савдо шохобчасини қуриш мўлжалланган.\nМазкур рукндаги бошқа мақолалар: « Фарзанд тарбияси ва масъулият\tБиохилмахилликни таъминлашнинг муҳим омили »


Мундиал сари. Танишинг - Аргентина терма жамоаси\n25 май, 2018, 17:10\nБарчамизга маълумки саноқли кунлардан сўнг Россия яшил майдонларида футбол бўйича XXI жаҳон чемпионати старт олади. Сайёрамизнинг энг йирик мусобақаси олдидан SPORTS.uz сайти сиз азиз мухлисларни мундиалда иштирок этувчи терма жамоалар билан таништиришда давом этади. Бу сафар дунёнинг энг кучли терма жамоаларидан бири ҳисобланган ва ушбу кубокни икки бор боши узра кўтарган Аргентина терма жамоаси ҳақида фикр юритамиз.\nАргентина - дунёга энг иқтидорли футболчиларни етказиб берадиган ва энг совриндор терма жамоалардан бири. Ушбу давлат 1912 йил ФИФА ва 1916 йил КОНМЕБОЛга аъзо бўлган. Аргентиналик футболчилар ўзларининг илк учрашувларини 1901 йил 16 май куни Уругвайга қарши ўтказишган ва якунда 3:2 ҳисобида ғалаба қозонишган.\nАргентина 1930 йил илк бор ташкил этилган жаҳон чемпионатида иштирок этган терма жамоалардан бири ҳисобланади. Улар ўша мусобақада финалга қадар етиб боришган ва ҳал қилувчи баҳсда эса майдон эгалари ҳисобланган Уругвай терма жамоасига имкониятни бой беришган.\nКейинги мундиал Италияда ўтказилди ва Аргентина бу сафар чорак финалдаёқ ўз иштирокини тўхтатишга мажбур бўлди. Шундан сўнг улар кетма-кет 3та (1938, 1950 ва 1954) жаҳон чемпионатида иштирок этишмади. 1958 ва 1962 йилги мундиалларда эса гуруҳ босқичидаёқ ўз иштирокларини якунлашди.\n1966 йил Англия мезбонлигида ўтган мусобақада Аргентина нисбатан яхшироқ натижа қайд этди ва турнирнинг чорак финалига қадар етиб борди. Аммо, орадан тўрт йил ўтиб 1970 йил Мексикада ташкил этилган жаҳон чемпионатида Аргентина саралашдан ўта олмади. 1974 йилги Германия мундиалида эса гуруҳдан чиқишни уддалади, аммо кейинги босқичда мағлубиятга учраб, ўз юришини тўхтатди.\nНиҳоят 1978 йил жаҳон чемпионати Аргентина заминида ўтказилди. Дастлаб улар гуруҳда Италия, Франция ва Венгрия терма жамоаларига қарши кураш олиб боришди. Илк турда 2:1 ҳисобида Италияга имконият бой берилган бўлсада, кейинги ўйинларда Франция ва Венгрия ҳудди шу ҳисобда доғда қолдирилди. Шу тариқа гуруҳда иккинчи ўринни қўлга киритган майдон эгалари навбатдаги босқичга йўл олишди. Бу босқичдан ҳам эсон-омон ўтиб олган Аргентина финалга қадар етиб келди. Ҳал қилувчи баҳсда эса уларни Голландия терма жамоаси кутиб турган эди. Шиддатли кечган учрашувнинг асосий бўлими 1:1 ҳисобида якунлангач, ғолиб қўшимча бўлимларда аниқланди. Ушбу вақтда кетма-кет икки бор рақиб дарвозасини ишғол этган майдон эгалари шу тариқа ўз тарихларидаги илк совринни қўлга киритишди.\n1982 йил Испанияда ўтказилган мусобақага амалдаги чемпион сифатида ташриф буюрган аргентиналиклар турнирни иккинчи босқичидаёқ тарк этишди.\nОрадан тўрт йил ўтиб мундиалга Мексика яшил майдонлари мезбонлик қилди. Аргентина “A” гуруҳида Италия, Жанубий Корея ва Болгария терма жамоаларига қарши кураш олиб борди. Бу сафар улар Италияга мағлуб бўлишмади, аммо ғалаба ҳам қўлга киритилмади. Учрашув 1:1 ҳисобида якунланди. Кейинчалик Болгария (2:0) ва Жанубий Корея (3:1) терма жамоаларини мағлубиятга учратган Аргентина гуруҳда беш очко тўплаб, биринчи ўринни қўлга киритди ва навбатдаги босқичга йўлланма олди. Бу босқичда уларга қўшни Уругвай тўқнаш келди. Учрашув эса аргентиналикларнинг 1:0 ҳисобидаги ғалабаси билан якунанди. Чорак финалда Англия 2:1 ҳисобида доғда қолдирилгач, ярим финалда Бельгия ҳам 2:0 ҳисобида таслим этилди. Германияга қарши кечган финал баҳси голларга бой ўтди. Ҳал қилувчи ўйинда 3:2 ҳисобида ғалаба қозонган Аргентина ўз тарихидаги иккинчи чемпионликни Мексика яшил майдонларида қўлга киритди.\nКейинги тўрт йилликнинг энг йирик спорт тадбирига Италия мезбонлик қилди. Аппенин ярим оролида ўтказилган мусобақада амалдаги чемпионлар “B” гуруҳида Камерун, Руминия ҳамда Собиқ Иттифоқ терма жамоаларига қарши кураш олиб боришди. Улар кутилмаганда илк турда Камерунга 1:0 ҳисобида имкониятни бой бериб қўйишди. Кейин эса Собиқ Иттифоқ термаси 2:0 ҳисобида доғда қолдирилди. Сўнгги турда Руминия билан 1:1 ҳисобида дуранг қайд этилгач, Аргентина гуруҳда учинчи ўринга тушиб кетди. Аммо, ўша пайтдаги мусобақа регламентига кўра гуруҳларда учинчи ўринни олган энг яхши 3та терма жамоага кейинги босқичга йўлланма берилар эди. Шундай қилиб гарчи учинчи ўринни қўлга киритишига қарамай Аргентина нимчорак финалга йўлланмани қўлга киритди. Ушбу босқичда азалий рақиб – Бразилия билан тўқнаш келган Аргентина якунда 1:0 ҳисобида ғалаба қозонди ва навбатдаги босқичга йўлланмани қўлга киритди. Чорак финалда эса собиқ Югославия терма жамоаси пенальтилар сериясига кўра таслим этилди. Ярим финалда эса уларга яна бир азалий рақиб – Италия дуч келди. Бу учрашувда ҳам ғолиб номи пенальтилар сериясида аниқланди. Бу борада омад яна бир бор Аргентинага кулиб боқди. Ҳал қилувчи баҳсда эса уларни яна Германия кутиб турган эди. Аммо, немислар бу сафар кубокни беришни исташмади. Учрашувнинг 85-дақиқасида пенальтидан киритилган ягона гол Бундестимга жаҳон чемпионлигини тақдим этди. Аргентина эса ўз ҳисобига кумуш медалларни ёздириб қўйди.\nШундан сўнг Аргентина терма жамоаси то 2014 йилга қадар финалга қадар етиб кела олмади. Улар орада 1994 йил нимчорак финал, 1998 йил чорак финал, 2002 йил гуруҳ босқичида, 2006 ва 2010 йилларда эса яна чорак финалда ўз юришларини тўхтатишга мажбур бўлишди.\nНиҳоят 2014 йил мундиал Бразилияда бўлиб ўтди. Улар бу сафар мусобақанинг “F” гуруҳида Босния ва Герцаговина, Нигерия ҳамда Эрон терма жамоаларига қарши кураш олиб боришди. Барча ўйинларда ғалаба қозонган аргентиняликлар 9 очко билан гуруҳда биринчи ўринни қўлга киритишди. Нимчорак финалда Швейцария (1:0), чорак финалда эса Бельгия (1:0) доғда қолдирилди. Финал олдидан эса Аргентинани Голландияга қарши драматик ўйин кутиб турган эди. Аргентина ва Голландия ўртасида кечган ярим финалда ғолиб номи пенальтилар сериясида аниқланди. Омад яна аргентиналикларга кулиб боқди. Улар шу тариқа финалга етиб келишди. Ҳал қилувчи баҳсда эса жаҳон чемпионатларининг сўнгги икки финалида Аргентина билан кураш олиб борган Германия терма жамоаси бор эди. 1986 ва 1990 йилги мундиаллар финалида айнан мана шу терма жамоалар ўзаро баҳс юритишган ва уларнинг бирида Аргентина, бирида эса Германиянинг қўли баланд келган эди. Бу сафарги финал ҳам аввалгиларидан қолишмади. Шиддатли кечган учрашувнинг асосий бўлими 0:0 ҳисобида якун топди ва ҳакам жамоаларни қўшимча бўлимларга таклиф қилди. Барчаси мана шу таймларда ҳал бўлди. Ўйиннинг 113-дақиқаси ўтиб бораётган бир паллада Марио Гётце Германияга олтин кубокни тақдим этган олтин голга муаллифлик қилди ва бу сафар чемпионликни немислар тантана қилишди. Аргентина эса ўз уйига кумуш медаллар билан қайтадиган бўлди.\nАргентина – Жанубий Америка қитъасида энг кўп марта чемпионликни қўлга киритган терма жамоалардан бири ҳисобланади. Улар ушбу мусобақада 1916 йил илк бор иштирок этишган ва дебютнинг ўзидаёқ кумуш медалларни қўлга киритишган.\nШундан сўнг Аргентина терма жамоаси ўтган давр мобайнида 1921, 1925, 1927, 1929, 1937, 1941, 1945, 1946, 1947, 1955, 1957, 1959, 1991 ва 1993 йилларда ушбу мусобақада чемпионликни қўлга киритди. 1920, 1923, 1924, 1926, 1935, 1942, 1959, 1967, 2004, 2007, 2015 ва 2016 йилларда кумуш медалларга сазовор бўлди.\nАргентина терма жамоаси ҳақида қизиқарли фактлар\nЭнг йирик ғалабаси: 1942 йил 22 январь, Аргентина – Эквадор 12:0.\nЭнг йирик мағлубияти: 1958 йил 15 июнь, Чехия – Аргентина 6:1.\nЭнг кўп ўйин ўтказган футболчи: Хавьер Занетти (143).\nЭнг яхши тўпурар: Лионель Месси (61).\nФИФА рейтингидаги энг юқори ўрни: 1-ўрин (2007, 2008, 2015, 2016).\nФИФА рейтингидаги энг паст ўрни: 24-ўрин (1996).\nАргентина терма жамоаси бош мураббийи Хорхе Сампаоли бундан бир неча кун олдин терма жамоанинг ЖЧ-2018 учун 23 нафар футболчидан иборат якуний таркибини эълон қилди.\nДарвозабонлар: Кабальеро («Челси»), Серхио Ромеро («Манчестер Юнайтед»), Франко Армани («Ривер Плейт»).\nҲимоячилар: Габриэль Меркадо («Севилья»), Хавьер Маскерано («Хэбей Чайна Форчун»), Николас Отаменди («Манчестер Сити»), Федерико Фасио («Рома»), Маркос Рохо («Манчестер Юнайтед»), Николас Тальяфико («Аякс»), Маркос Акунья («Спортинг»), Кристиан Ансальди («Торино»).\nЯрим ҳимоячилар: Эвер Банега («Севилья»), Лукас Билья («Милан»), Эдуардо Сальвио («Бенфика»), Кристиан Павон («Бока Хуниорс»), Максимилиано Меса («Индепендьенте»), Анхель Ди Мария, Жованни Ло Чельсо (иккаласи — «ПСЖ»), Мануэль Лансини («Вест Хэм»).\nҲужумчилар: Лионель Месси («Барселона»), Пауло Дибала («Ювентус»), Серхио Агуэро («Манчестер Сити»), Гонсало Игуаин («Ювентус»).\nЭслатиб ўтамиз, Аргентина терма жамоаси мусобақанинг “D” гуруҳида Хорватия, Исландия ҳамда Нигерия терма жамоаларига қарши баҳс юритади.


19 май 2021, Тошкент вақти: 04:26\nРаҳмат Оқиловнинг Самарқанддаги уйи.\nФергана.ру мустақил нашри мухбири Швециянинг Стокҳолм шаҳрида 4 киши ўлимига сабаб бўлган ҳужумни уюштиргани айтилаётган Ўзбекистон фуқароси Раҳмат Оқиловнинг Самарқанддаги маҳалладошлари ва қўшнилари билан учрашди. Суҳбат чоғида Оқиловни яқиндан билган қўшнилари ва маҳалладошлари унинг диний экстремизм ғояларидан йироқ бўлганини айтишди.\nМаҳалладошларининг Фергана.ру мухбирига айтишича, Раҳмат Оқилов диний экстремизм ғояларидан йироқ бўлган, қўшнилари унинг исломий амалларга қатъий риоя қилиб яшаганини пайқашмаган.\nФергана.ру мухбирига кўра, Оқиловни яқиндан билган маҳалладошлари унинг Ўзбекистондаги аксар мусулмонлар каби ҳаёт кечиргани ва қонунга итоат этувчи инсон бўлганини айтишган.\nШвеция пойтахти Стокҳолмдаги "теракт" ўтган жума куни юз берган.\nДроттнинггатан кўчасида юк машинаси одамларнинг устига ҳайдалган, натижада 4 киши қурбон бўлган, 15 нафари тан жароҳати олганди.\nСуд жараёнида Оқилов "ўз айбини тан олган".\nРаҳмат Оқилов Самарқанддаги 46-сонли мактабда ўқиган. Мактабни тугатгач, пайвандчи бўлиб ишловчи отасига ёрдамлашган.\nФергана.ру мухбирига кўра, Оқловнинг отаси ҳам, онаси ҳам бир нача йил аввал қазо қилган.\nУнинг Самарқандда қолган фарзандларига ҳозир аммаси қарайди.\nҚўшниларининг айтишича, Оқиловнинг фарзандлари ота-онаси четдан юборган маблағлар эвазига кун кўради.\nЙигирма ёшга етган катта қизи ўтган йили турмушга чиққан ва алоҳида яшайди.\nРаҳмат Оқиловнинг уч фарзанди ва қариндошлари яшайдиган Самарқанддаги уйи.\nМаҳалладошларининг Фергана.ру мухбирига айтишича, Раҳмат Оқилов ва унинг турмуш ўртоғи Зуҳра Истамова 2014 йилда Россияга кетган.\n2016 йилнинг ёзида Зуҳра Россиядан Самарқандга қайтиб келади. Шу йилнинг мартида эса у Туркияга кетади.\nРаҳмат Оқилов эса, маҳалладошларининг айтишича, 2016 йилда Россиядан Туркияга, кейин Швецияга кўчиб ўтган.\nЛекин, Оқиловнинг 2014 йилда Стокгольмга кетгани ва у ерда қурилиш ишларида ишлагани айтилган.\nЎзбекистон Ташқи ишлар вазири Абдулазиз Комилов ҳам жума куни Тошкентда, халқаро Пресс-клуб йиғини чоғида Рейтерс мухбири саволига жавоб берар экан Оқилов 2014 йилда Швецияга кетгани ва у ерда интернет орқали ИШИД халқаро "террорчи" гуруҳининг эмиссарлари томонидан улар сафларига ёлланган бўлганини баён қилган.\nФергана.ру мустақил нашри мухбири билан суҳбатда маҳалладошлари Швециядаги терактни Раҳмат Оқилов қилганига ишона олмасликларини айтишган.\nОқиловнинг фарзандлари эса отасининг қилмишидан ва умуман Швецияда бўлган воқеалардан хабарсиз.\nСтокҳолмдаги террор амалини содир этишда гумонланган Ўзбекистон ватандоши Раҳмат Оқилов “Ислом давлати” экстремист гуруҳи эмиссарлари томонидан ушбу гуруҳга ёлланган.\nЎзбекистон ташқи ишлар вазири Абдулазиз Комилов 14 апрель куни Тошкентда бўлиб ўтган матбуот йиғинида: "Мавжуд маълумотларга қараганда, у (Раҳмат Оқилов) ватандошларини Ислом давлати томонида туриб жангларда қатнашиш учун Сурияга боришга фаол чақирган. Ўзбекистондаги яқинлари ва бошқа танишларига Интернет мессенжерлари орқали кўп марта террористик мазмундаги тарғибот видеороликларини юборган. Раҳмат Оқиловнинг ғайриқонуний қилмишлари тўғрисидаги маълумот олдинроқ махсус хизматлар орқали бизнинг Ғарбдаги шерикларимиздан бирига Швеция томонини хабардор қилиши учун жўнатилган. Чет элда юрган чоғида Интернет тармоғи орқали у Ислом давлати эмиссарлари томонидан ёлланган",- деди.


Сўғд вилояти прокуратурасида матбуот анжумани, 14 февраль, Хўжанд. (Неъматилло Мирсаидов)\nДУШАНБЕ – Тожикистон ҳукумати қатор ҳужумларга алоқадор бўлган ва террорчиликка ёллаш билан шуғулланган тўрт нафар «Ислом давлати» (ИД) жангарисини Суриядан экстрадиция қилишни режалаштирмоқда.\nТожикистон ҳукумати Парвиз Саидраҳмонов ва Тожиддин Назаровлар курд кучлари томонидан қўлга олингани ҳамда «Сурия ва Ироқдаги қамоқхоналарда» эканлигини аниқлади. Озод Европа/Озодлик (RFE/RL) радиосига кўра, бу ҳақда Тожикистон бош прокуратураси 28 январь куни хабар берган.\nСтокҳолм ҳужумига алоқадорлик\n32 яшар тожик фуқаролари – Абу Довуд тахаллуси билан таниш Саидраҳмонов ва Абу Усома Нуракий номи билан танилган Назаровлар Россия ва Тожикистонда қидирувда эдилар.\nУлар 2017 йил 7 апрелда Стокҳолмда ўғирланган юк машинасини пиёдалар устига ҳайдаб, уч нафар швед, британиялик эркак ва белгиялик аёлни ўлдирганликда айбланган ва Швецияда умрбод қамоқ жазосини ўтаётган ўзбекистонлик этник тожик Раҳмат Оқиловнинг шериклари бўлишган. Швециядаги қурбонлар орасида 11 ёшли қиз ҳам бор эди.\nСуриядаги ИД жангарилари карвони, 2018 йил. (Файл)\n«Биз Саидраҳмоновни ватанига қайтариш бўйича ҳужжатларни расмийлаштириш жараёнини якунлаяпмиз ва тез орада унинг Тожикистонга олиб келинишига умид қиламиз», деди бош прокуратура идораси вакили Музаффар Юсуфий.\n«Саидраҳмоновдан ташқари тожикистонликларни ёллаш билан шуғулланган бошқа ИД жангарилари ҳам экстрадиция қилинади», деди Юсуфий. У Тожикистонга қайтариш режалаштирилаётган бошқа экстремистлар ҳақида батафсил маълумот бермаган.\nТожикистонга қайтиши кутилаётган террорчилар қаторида Диловар Додоев ва Абдулаҳад Назаров ҳам бор. Бу ҳақда RFE/RL радиосига Тожикистон ҳуқуқ-тартибот идораларидаги манба хабар берган. Улар 2019 йилда Сурияда қўлга олинган эди.\n«Уларнинг ҳаммаси ватанига қайтарилади ва қонуний жазосини олади», деб айтган Тожикистон бош прокурори Юсуф Раҳмон 31 январь куни Душанбеда.\n«Парвиз Саидраҳмонов айни дамда Сурияда. Биз Сурия ҳукумати билан унинг Тожикистонга экстрадицияси бўйича дастлабки келишувга эришдик», деди Тожикистон фуқароларининг экстремистик ва террорчилик ташкилотларига қўшилишининг олдини олиш бўйича республика бошқармаси раҳбари Юсуф Қурбон Музаффар худди шу матбуот анжуманида.\n«Ишимиз ижобий якун топишига умид қиламиз. У билан бирга, Сурия қамоқхоналаридаги бошқа тожикистонлик ИД етакчилари ҳам экстрадиция қилинади», деди у.\n«Рўйхатимизда бошқалар билан бир қаторда Тожиддин Назаров ҳам бор», деб қўшимча қилди у.\nТожикистон илк бор Яқин Шарқдаги ИД жангариларининг оила аъзоларини эмас, балки уларнинг ўзини экстрадиция қилишга уринмоқда, деб таъкидлади RFE/RL.\n2019 йилда террорчи гуруҳ «халифалиги» инқирозга юз тутгач, Душанбе тожикистонлик ИД аъзоларининг ўнлаб ёш фарзандларини ватанига қайтарган эди.\nҲукуматга кўра, «ИД» жангарилари ва оила аъзоларининг чет элда қолиши Тожикистон миллий хавфсизлиги учун таҳдиддир.\n2014 йилдан бери 2000 га яқин тожикистонлик, жумладан аёллар ва ёш болалар Сурия ва Ироққа жўнаб кетган, уларнинг 1000 дан ортиғи ўлдирилган, деб айтган ички ишлар вазири Рамазон Раҳимзода ўтган ҳафта Avesta.tj нашрига кўра.\n«Сурия ўз аҳолисини боқа олмай боши қотган. Шундай бўлса-да, у жангариларни ҳибсда ушлаб уларни озиқ-овқат билан таъминлаяпти», деди Сўғд вилояти прокурорининг ўта оғир жиноятлар бўйича ёрдамчиси Таваккал Файзулло Аҳмадиён (собиқ исми Таваккал Файзуллозода).\n«Сурия ҳукумати бошқа давлатлардан келган жангариларнинг имкон қадар тезроқ мамлакатни тарк этишини истайди. Шундай экан, бу борада муаммо бўлмайди. Аммо жангариларни қандай қилиб экстрадиция қилиш муаммоси бор», деди у.\n«Хавфли жиноятчиларни транспортда олиб кетиш муаммоси ҳал қилиниши лозим», деди Аҳмадиён. «Бу осон иш эмас.»\nСаидраҳмонов ва Назаровнинг экстрадицияси «кўплаб хавфларни бартараф этиб, постсовет ҳудуддаги ИД фаолиятига оид сирларни ошкор қилади», дейди бир вақтлар Тожикистон президенти қошидаги стратегик тадқиқот марказида фаолият юритган душанбелик таҳлилчи Шерали Ризоиён.\nҲукумат «ИД сафига фуқароларни ёллаш технологиялари, қандай ва қайси шарт-шароитларда юзлаб кишилар ёлланганига оид муҳим маълумотлардан воқиф бўлади», деди у.\n«Ҳибсга олинганларнинг бири гапирмаса, бошқаси албатта гапиради. Улар биз ўйлаганчалик жасур эмас... Улар терговчининг муносиб муомаласига «эришиш учун» ўз фанатларини ҳам осонгина сотишга тайёр», дейди Ризоиён.\n«Улар ўнлаб ҳамтовоқларининг қаерда эканлиги, улар билан нима юз бергани, уларнинг қўпорувчилик режалари ҳақида сўзлаб беришлари мумкин. Бу терроризм ва экстремизмга қарши курашда ҳуқуқ-тартибот идоралари учун жуда фойдали маълумот бўлади», деб қўшимча қилди у.\n«ИД томонидан бой берилган урушни ИДнинг ҳарбий мағлубияти деб атайдиган бўлсак, жангариларнинг ватанига топширилишини мафкуравий мағлубият дейиш мумкин, чунки улар бахтли ҳаёт ваъдаси билан ўз ватандошларини алдаб, террорга ёллаган ёлғончилар сифатида шарманда бўладилар», дейди Сўғд вилояти ҳокимлигининг диний ишлар бошқармаси бошлиғи Суҳроб Рустамзода.\nСаид Раҳмонов ва Назаров каби мафкурачилар сиёсий саҳнадан олиб ташлангач, «ИД Марказий Осиё мамлакатлари фуқароларини ёллашга ихтисослашган асосий каналдан маҳрум бўлиши мумкин», деб қўшимча қилди у.\nТожикистон Сурия ва Ироқда ИД сафида курашган тожик фуқароларини қамоққа олиш билан бирга, ўз ҳудудида ҳам экстремизмга қарши курашни давом эттирмоқда.\nЎтган йили Тожикистон ички ишлар идоралари томонидан 161 террорчи ва экстремист ҳибсга олинди, деди ўтган ҳафта ички ишлар вазири Раҳимзода. Бундан ташқари, мамлакат ҳуқуқ-тартибот идоралари ёрдами билан чет элда жанг қилган 218 тожик жангариси ватанига қайтган.\nЎтган йили мамлакатда иккита теракт содир этилган, иккитасининг олди олинган.


Сирдарё вилояти: масъулиятли мавсум тараддуди\nБугун вилоятда кўп қаватли тураржойлар, иқтисодиёт тармоқлари ва ижтимоий соҳа объектларини куз-қиш мавсумида иссиқлик ҳамда электр энергияси билан узлуксиз таъминлаш вазифасига алоҳида эътибор қаратилаётир.\nФуқаро қайта мурожаат қилди. Нега?\nДарди бор одам оғриқнинг зўридан инграгани каби қаердаки, муаммолар урчиса, ўша жойдан шикояту мурожаатлар аримайди. Таҳририятимизга Андижон туманидаги “Оғуллик” МФЙдан О. Иргашев томонидан қайта йўлланган мурожаат билан танишган кишининг хаёлидан ана шундай фикрлар ўтиши, табиий.


Рубль қулашда давом этмоқда: доллар 75, евро 84 рублдан ошди\n17:49 / 12.03.2020\nРоссия бозорларининг қулаши жаҳон бозорларининг қулаши фонида юз бермоқда. Dow Jones Industrial Average индекси бир сутка ичида 5,86, S&P индекси 4,89 ва NASDAQ индекси 4,7 фоизга пасайди.\n12 март куни рубль ва Россия бозорлари сешанба кунги пасайиш ва чоршанба кунги қисқа муддатли барқарорликдан кейин яна қулашда давом этди.\nПайшанба куни эрталаб Москва биржасидаги савдонинг дастлабки дақиқаларида доллар курси 1,1 рублга кўтарилиб, 2016 йил март ойидан бери биринчи марта 74 рублдан ошиб кетди. Кейинги савдолар давомида у ўсишда давом этди ва 75 рублдан ошди.\nEвро дастлабки дақиқаларда бир ярим рублга қимматлашди, сўнгра ўсишда давом этди ва 2016 йил февралидан бери биринчи марта 84 рубллик чегарадан ўтди.\n12 март кунидаги очилишда Москва биржаси индекси деярли 4, РТС 6,4 фоиз йўқотди. Россиянинг йирик компаниялари: “Мечель” (-9 фоиз), ОВК (-7,9 фоиз), “Аэрофлот” (-7,6 фоиз), “М.Видео” (-7,2 фоиз) ва “Система” АФК (-6,8 фоиз) акциялари энг кўп “қулади”.\nРоссия бозорларининг қулаши жаҳон бозорларининг қулаши фонида юз бермоқда. Dow Jones Industrial Average индекси бир сутка ичида 5,86, S&P индекси 4,89 ва NASDAQ индекси 4,7 фоизга пасайди. Осиё ва Европадаги барча йирик фонд индекслари ҳам қулашни бошидан ўтказди.\nКоронавирус тарқалиши ҳақидаги янги хабарлар пайдо бўлгач, инвесторларнинг кайфияти кескин тушиб кетди. Сешанба куни Жаҳон соғлиқни сақлаш ташкилоти вирус тарқалишини пандемия деб эълон қилди. Бундан ташқари, АҚШ Европадан келган саёҳатчиларнинг мамлакат ҳудудига киришини вақтинча тақиқлади.\nДунё бўйлаб жорий этилаётган чеклов чоралари глобал иқтисодиётнинг ўсиш суръатларига тобора салбий таъсир кўрсатмоқда, деб изоҳлайди Nordea банки қулаш сабабини.\nШунингдек, Eвропа марказий банки раҳбари Кристин Лагарднинг баёноти ҳам муҳим роль ўйнади. Унинг сўзларига кўра, Европа давлатлари ҳукумати биргаликдаги ҳаракатлар борасида бир қарорга келмаса, ЕИ иқтисодиётидаги вазият 2008 йилдаги сценарий бўйича ривожланиши мумкин. Пайшанба куни Европа марказий банки йиғилиши бўлиб ўтади, унда ставкаларни пасайтириш тўғрисида қарор қабул қилиниши мумкин.\nОПEК+ битимининг бекор бўлиши ва нефть бозорида нархлар урушининг эълон қилиниши бозорлар қулашининг яна бир сабаби бўлди. Пайшанба куни Brent нефти нархи 5,22 фоизга тушиб, бир баррели учун 33,92 долларни ташкил қилди. WTI нефти нархи 5,09 фоизга тушиб, 31,3 долларга тенг бўлди.\nЎтган ҳафтада Саудия Арабистони Россия билан нефть қазиб олишни қисқартириш борасида келиша олмади. Россияга жавобан, Ар-Риёд нефть қазиб олишни кўпайтириш ва нархларни туширишга қарор қилди. Бундан ташқари, Ироқ ва Кувайт ҳам нефт нархини туширишга тайёр эканлиги ҳақида хабарлар пайдо бўлди.\nАҚШ энергетика вазирлигининг мамлакатда деярли икки ойдан бери давом этаётган нефть захираларининг ўсиши ҳақидаги баёноти ҳам нефть нархининг пасайишига таъсир кўрсатди.\n"Глобал бозордаги хавотирли кайфият сабабли Россия валютаси учун хатар ўта юқорилигича қолади”, дейилади Nordea банкининг эрталабки шарҳида.\nБанкнинг тахминича, рубль фақат вирус тарқалиши секинлашиши белгилари пайдо бўлгандагина барқарорлашиши мумкин. Бу март ойида бўлиши эҳтимолдан йироқ, дея шубҳа билдиради Nordea банки. Шунга қарамай, банк йил ўрталарига келиб, доллар 66 рублга тушишини кутмоқда.\nNordea шунингдек, чет элликларнинг Россия федерал заёмлар облигациялари бозоридан кетиши ҳам рублга босим ўтказишини қайд этмоқда.\n"Сезишимизча, Россиядаги вазият қил устида турибди", деб ёзади "Локо-инвест" компаниясининг бош иқтисодчиси Кирилл Тремасов ўз телеграм-каналида. У бош вазирнинг биринчи ўринбосари Андрей Белоусовнинг ҳозирда бозорда "ҳар қалай ижобий" сценарий юз бераётгани тўғрисидаги гапларини танқид қилган.\n"Бундай баёнотлар ҳеч қандай қўллаб-қувватлаш чоралари амалга оширилмаслигидан хабардор бўлувчи инвесторлар учун қизил матодир", - деб ёзади Тремасов. У ҳукумат иқтисодиёт ва валюта бозорини барқарорлаштириш учун тезроқ чора кўриши кераклигини айтиб ўтган.\nАввалроқ Би-би-си суҳбатлашган таҳлилчилар молия вазирлиги ва марказий банк қўллаб-қувватлаб турса доллар курси 75 рубль атрофида бўлишини кутишаётгани айтилганди.


Суарес: Мен фақат бир жамоага қайтаман!\n6 июль, 2021, 15:00\nТеглар:Луис Суарес | Ливерпуль | Атлетико\nУ "Атлетико"ни чемпион қилди...\n“Атлетико”нинг чемпионлигига ўзининг муҳим голлари билан муносиб ҳисса қўшган Луис Суарес ўзининг Англия премьер-лигасига қайтиши ҳақидаги саволга жавоб берди.\n- Мен Англияга қайтишим мумкин. Агар шундай бўлса, фақатгина “Ливерпуль” учун тўп тепаман. Англияда бошқа жамоа учун ўйнашим жуда қийин бўлади. Мен “Ливерпуль” раҳбарияти ва мухлислари билан яхши алоқани сақлаб қолганман. Бошқа жамоани танлашим мантиққа тўғри келмайди, - деди Суарес.\nУругвайлик футболчи 2010-2014 йиллар давомида “Ливерпуль” шарафини ҳимоя қилган. Кейин “Барселона”га кўчиб ўтганди. 2020 йилнинг кузида каталонияликлар Суареснинг хизматларидан воз кечганидан кейин у “Атлетико”га ўтиб кетди.\n"Ливерпуль" Вейналдум ўрнига "Атлетико" етакчисини олиб келмоқчи\n“Ливерпуль”га испан юлдузи керак\n“Ливерпуль” мени чемпион жамоага қўйиб юборсин!


Ташқи савдодаги асосий ҳамкорлар Россия ва Хитой бўлиб қолмоқда\n26 январ 2021, Тошкент вақти: 15:09\nЎзбекистонда етиштирилган мева-сабзавотларнинг асосий харидори Қозоғистондир.\nЎзбекистоннинг ташқи савдо айланмасидаги асосий ҳамкори Россия бўлиб қолмоқда. Статистика қўмитасининг билдиришича, январь-март ойлари торалиғида Россиянинг Ўзбекистон ташқи савдосидаги улуши 18,6 фоизни ташкил қилди.\nХитой (17,4 фоиз), Қозоғистон (7,3 фоиз), Туркия (5 фоиз), Жанубий Корея (4,1 фоиз) ҳам асосий ҳамкорлар бешлигидан ўрин олган.\nАйни пайтда Ўзбекистон ташқи савдо айланмасида Афғонистон (2,2 фоиз), Германия (1,9 фоиз), Беларусь (1,4 фоиз), Украина (1,2 фоиз), Латвия (1,1 фоиз), Тожикистон ва Қирғизистон (0,9 фоиз) улуши оз бўлиб қолмоқда.\nСтатистик маълумотда айтилишича, Ўзбекистонда етиштирилган мева-сабзавотларнинг асосий харидорлари Қозоғистон (37,4 фоиз), Афғонистон (13,1 фоиз), Россия (11,8 фоиз), Туркия (5,9 фоиз), Вьетнам (4,9 фоиз), Хитой (3,8 фоиз), Қирғизистон (2,6 фоиз), Эрон (2,4 фоиз) ва Ҳиндистон (2,2 фоиз) дир.


Лондон юқори даражадаги ўз доменига эга бўлди - www.Voydod.net\nbreadlalemab, Azizbekxamidov1411, Urgut, husniddin_01\nЛондон юқори даражадаги ўз доменига эга бўлди\nБуюк Британия пойтахти ўзининг юқори даража доменига эга бўлгандунёдаги иккинчи шаҳарга айланди. Энди электрон манзили «.london»га тугайдиган сайтларни қайд этишмумкин.\nОдатий «.uk» ёки «.com» ўрнига «.london» билан тугайдиган сайтларни келаси йилбаҳордан рўйхатдан ўтказиш режалаштирилмоқда.\nЯнги доменни яратиш устида“London&Partners” ташкилоти ишлади, у шаҳарнинг бизнес-манфаатларини кўзлайди, шу жумладан жаҳон глобалтармоғида ҳам.\nТегишли аризани компания мутахассислари бир йил олдин берган эди,аммо Рақамлар ва номларни тақсимлаш бўйича Халқаро ташкилот (Лос-Анжелес, АҚШ) аризани батафсил ўрганибчиқиб, фақат 14 ноябрдагина тасдиқлади.\nЯқин вақт ичида Лондон шаҳар маъмуриятиочиқ аукцион ўтказади, унда энг мафтункор манзиллар кимошди савдосига қўйилади. Бундай тадбирни ўтказишҳисобига шаҳар бюджетини бир неча миллион долларга тўлдириш режалаштирилган.\nЎзюқори даража доменига эга бўлган биринчи шаҳар эса – Нью-Йорк. Энди бу ерда ҳам ташкилотлар ва оддий аҳоли«.nyc» билан тугайдиган сайтларни рўйхатдан ўтказиши мумкин.


18 апрель, 2021, 14:50\nҲиссиётлар жунбушга келди\nИспания кубогини қўлга киритган “Барселона” бош мураббийи Рональд Куман энди мамлакат чемпионатида ғолиб чиқишни мақсад қилаётганини билдирди.\nЭслатиб ўтамиз, Куман шогирдлари финал учрашувида "Атлетик" устидан 4:0 ҳисобида зафар қучди.\n- Бу фантастик туйғу. Биз мавсумда камида битта совринни ютишга ҳақлимиз. Ўзгаришлар даврида бу клуб учун муҳим ютуқ. Биз ўзимизга ишонамиз. Энди ҳисобимизда битта соврин нақд, буёғига иккинчи ғалаба сари қадам босамиз. Ҳаммамиз ўзимизни бахтиёр ҳис қиляпмиз, - деди Рональд Куман.\nНидерландиялик мутахассис “Барселона” бош мураббийи сифатида илк совринига эга бўлди. Чемпионат ўйинларида каталонияликлар Мадриднинг икки клуби – “Атлетико” ва “Реал” билан бош соврин учун рақобатлашмоқда.


“Сизлар ҳеч ким эмассизлар!” - Халқ сўзи\n18:52 23 Март 2021 Жамият\n“Press poligraf servis” МЧЖ кимнинг эркаси?\nБизда маънавият нечанчи ўринда?\nБиз 12 март эрталаб Наманган вилоят халқ таълими бошқармасининг янги бошлиғи Рустамжон Исроиловга учрашганимизда, у шу куни мажлислар билан бандлигини билдирди. Ҳозир йиғилишга жўнаб кетаркан. Шу билан тушлик. Тушдан сўнг соат иккида видеоселектор. Ундан сўнг бир-икки соат дам оладими, йўқми, кечқурун яна бир вилоят даражасидаги мажлис. Хуллас, Президент Шавкат Мирзиёев “мажлисбозлик қилманглар”, деб айтаверади, мулозимлар эса...\nҲамон эски тос, эски ҳаммом.\nБошлиқ бизга маънавият ва маърифат ишлари бўйича ўринбосари Хайрулла Абдураҳмоновни рўпара қилди. Шу мулозим обуна ишлари билан шуғулланган экан. Хайрулла бизни “PRESS POLIGRAF SERVIS” МЧЖ билан телефон орқали боғлади-да, ўзи мажлисга кетишини, тушдан сўнг бўшаса, қўлидан келадиган ҳар қандай ёрдамга тайёр эканлигини айтди.\n“PRESS POLIGRAF SERVIS” МЧЖ даги ҳангома\nРаҳбар бир ёқда қолиб, биз билан фирманинг иш юритувчисиман, дея ўзини таништирган Музаффар Жамолиддинов қизғин тортишувларга тушиб кетди.\nГап шундаки, Ўзбекистон Республикаси Вазирлар Маҳкамасининг 2002 йил 25 январдаги 33-қарори ҳамда халқ таълими вазирининг топшириғи асосида ҳар бир қишлоқ мактабини 2021 йилда биттадан “Халқ сўзи” ва “Народное слово” газеталари билан таъминлаш режалаштирилган. Ушбу мақсадни амалга ошириш учун вилоят молия бошқармаси маълум миқдорда пул ажратган. Ана шу маблағ Уйчи, Норин, Наманган, Косонсой, Учқўрғон, Чортоқ, Янгиқўрғон туманлари халқ таълими бўлимлари ҳисоб рақамларига туширилиб, ундан сўнг (“Ўзбекистон почтаси” ва “Матбуот тарқатувчи” маҳаллий бўлинмалари бир четга сурилиб), гўёки тендерда ғолиб чиққан “PRESS POLIGRAF SERVIS” МЧЖга 2020 йил 25 декабрда ўтказиб берилган. Шундан сўнг фирма “Халқ сўзи” ва “Народное слово” газеталари таҳририяти билан шартнома тузиб, пулни ўтказиб, 1 январдан газета етказиб бериш бўйича талабнома жўнатиши керак эди. Аммо... турли-туман важ-корсонларни ўртага чиқариб, МЧЖ шартнома ҳам тузмади,пулни ҳам ўтказмади,... Бир қанча гап-сўзлардан сўнг таҳририят ҳуқуқ тартибот органларига мурожаат қилди. Шундан кейингина фирма Наманган вилояти прокуратураси талабига кўра таҳририят билан шартнома тузди, пулни ўтказди, бироқ... талабнома жўнатмади.\n12 март куни М. Жамолиддинов бу саволга қуйидагича жавоб қилди:\n— Биз “Халқ сўзи” билан тузган шартнома бўйича бир ойлик газета оламиз-да, кейинги ойлар учун шартнома иловасини бекор қилиб, пулни ортга қайтариб, бошқа газета обунаси учун берамиз.\n— Шартномани бекор қилишга сабаб нима? Қандай асосларингиз бор? Сизга ким “бекор қил”, деб айтди?\n— Биз ўзимиз шундай қарорга келдик, — деди иш юритувчи, — чунки пул биздами, барча масалани ўзимиз ҳал қиламиз.\n— Наҳотки? Шу мумкинми?\n— Мумкин, аввал ҳам шунақа ишларни қилганмиз. Бунга ҳаққимиз бор.\nҚишлоқ мактабларини газета билан таъминлаш учун молия бошқармаси пул чиқаряпти, еттита туман халқ таълими бўлими уни“Ўзбекистон почтаси” ва “Матбуот тарқатувчи” бир ёқда қолиб, қандайдир “PRESS POLIGRAF SERVIS” МЧЖ га ўтказиб беряпти, у эса,.. пулнинг эгаси эмиш.\n— Биз ҳали сизларни судга берамиз, фирмамизни вазирликка, прокуратурага бериб, текширтиришга нима ҳақларинг бор? Сизлар кимсизлар ўзи? — дея қўрқитишга ҳам уринди иш юритувчи. Таҳририят ҳуқуқшуносини эса куракда турмайдиган ибора билан ҳақорат қилди.\nБу ўша қадимги мақол: “Қўрққан олдин мушт кўтарар”ни эслатди.\n— Сиз декабрда газеталар учун пулни олгансиз, тўғрими, то прокурор аралашганга қадар, икки ой давомида маблағни бермадингиз, шартнома тузмадингиз. Нега?\n— Буни мен билан муҳокама қила олмайсизлар, чунки сизлар ҳеч ким эмассизлар! Керак бўлса, мен ўша бюджет ташкилотларга бориб, “Шартномани бажара олмадим”, деб пулини қайтариб беришим ҳам мумкин. Менинг “халқ таълими” билан шартномамга сизлар аралаша олмайсизлар, чунки, ҳеч ким эмассизлар, — такроран таъкидлади М. Жамолиддинов.\nБу одам аслида озиқ-овқат соҳаси бўйича мутахассис бўлса-да, ўз ишининг устаси, ҳуқуқ соҳасини ажабтовур тушунадиган кишига ўхшатишимизни истарди, чамаси. Бироқ кимгадир ишониб, жуда баланддан келар, иложи бўлса,... олган пулини икки ой давомида ўтказиб бериш ўрнига асоссиз ушлаб ўтиргани учун жавобгарликни ҳис қилишни мутлақо истамас, балки тескари тарзда, айнан “Халқ сўзи” газетасини йилнинг иккинчи ярмидан етказиб бериш тўғрисида ҳужжатлар ҳам тайёрлаган экан. У кейинчалик тушунишимизча, прокуратура текшируви давомида тайёрланган, деган гумонларга бордик. Тағин, худо билади...\n— Йилнинг иккинчи ярмигача “Халқ сўзи” газетаси ёпилиб ҳам кетиши мумкин, — давом этди иш юритувчи. — Ўшанда иккинчи ярим йиллик учун ажратилган пулни қайтариб оламиз ва бошқа газетага ўтказамиз.\nХуллас, пулни бермаслик учун М. Жамолиддинов иккита газетани бир-бирига қарши қўйиш, ниятида эканини асло яшириб ўтирмади.\nЯкунда қайд этишимиз лозимки, “PRESS POLIGRAF SERVIS” МЧЖ қандай қилиб қишлоқ мактабларига газеталар етказиб бериш ҳуқуқини қўлган киритди деган савол кишини ўйлантирмай қўймайди. Чунки унинг матбуотга, шу билан бирга маънавият ва маърифатга муносабати юқоридаги гап-сўзлардан билиниб турибди.\nБу қанақа тендер бўлдики, “мен арзон нархларда етказиб бераман”, деса, сўрамай, суриштирмай, вилоят молия ва халқ таълими бошқармалари пулни унга ўтказиб юбораверишди? Боз устига МЧЖдагилар газеталарни ҳафтасига бир ёки икки марта етказиб берамиз холос, деб ўзлари тан олиб туришса.\nАйнан Музаффар Жамолиддинов таъкидича, бунга ҳеч қайси мактаб эътироз билдирмайди.\nДемак, хоҳласа, ҳафтада бир марта етказса ҳам бўлади. Агар истаса, албатта.\nЁхуд, етказмаса ҳам бўлаверади...\nБу масалага ҳеч ким қизиқмайди.\nУстига устак, М. Жамолиддиновга кўра, яқинда вилоят маҳаллий бюджетидан 2022 йилда қишлоқ мактабларига газеталар етказиб бериш учун бир миллиард икки юз миллион сўм ажратиш масаласи ҳал бўлибди. Бу маблағ ҳам “PRESS POLIGRAF SERVIS”га ўтказиб берилар эмиш.\nАйтишларича, уруш даврида жангдан чиққан аскарларнинг руҳини кўтариш учун уч вагон юк келтиришипти. Биттасида жанггоҳ ортидаги оилаларидан келган хатлар ва газеталар, иккинчисида озиқ-овқат, учинчисида эса кийим-кечак ҳам қурол-аслаҳа бор экан. Вагонларнинг қай бирини олдин очиш ҳақидаги масала кўндаланг қўйилипти. У жуда катта мунозараларга сабаб бўлипти. Шунда бир оқсоқол айтибди:\n— Энг аввал почта ва газеталар юкланган вагонни очамиз. Уйдан келган хатларни ўқиб, газеталардан жангларнинг бориши ҳақидаги хабарлар билан танишиб, аскарларнинг руҳи кўтарилади. Қолгани кейин бўлаверади.\nЯъни уруш кетаётган пайтда ҳам энг муҳим нарса маънавият эканлиги тан олинмоқда.\nНима қиляпмиз ўзи?\nМаънавият нечанчи ўринда?\nТаҳририят ходимлари – ижодий иш билан машғул бўлиш ўрнига —“тадбиркорлар” билан газета етказиб бериш масаласида тортишишга мажбур бўлишяпти. Айрим фирмалар эса ойлаб бюджет пулини яшириб ўтириптию, жавобгарликка тортилиш ўрнига, яна дўқ уряпти.\nБиз 13 март куни Уйчи тумани халқ таълими бўлими мудирининг маънавият ва маърифат масалалари бўйича ўринбосари Акрамжон Мелибоев билан телефон орқали суҳбатлашдик. У кишининг айтишича, газеталар таъминоти бўйича шартнома тузилаётганда иккинчи ярим йиллик ҳақида умуман гап бўлмаган. У бир неча бор 1 январдан “Халқ сўзи”ни етказиб беришларини талаб қилган, аммо... масала ҳал этилмаган. Бу борада вилоят халқ таълими бошқармаси бошлиғининг маънавият ва маърифат ишлари бўйича ўринбосари Хайрулла Абдураҳмоновга бизнинг берган кўп саволларимиз очиқ қолди. Мазкур масалада унинг позицияси жуда ғалати эди. “Туманлардаги ташкилотларимиз мустақил, қарорни ўзлари қабул қилади, мен уларнинг ишига аралашмайман”, деб туриб олди.\nШунақа бўлса, у киши ўтирган лавозимни тугатиш керакдир балки?\nМузаффар Жамолиддинов билан суҳбат якунида маълум бўлдики, агар вилоят ҳокимлигидаги бир масъул ходим рози бўлсагина, вазият ўзгариши мумкин экан.\n— Ўша масъул ходим уч кун аввал ишдан бўшатилгани ҳақида хабар бор, — дедик биз.\nИш юритувчи бирдан енгил тортди ва дарҳол биз билан келишажагини билдирди.\nҲар бир ишнинг охири бахайр бўлсин, деган бурунгилар.\nМазкур талош-тортишувлар ҳам хайрли хотима топишига умид қиламиз, бироқ...\nМинг афсуски, Намангандаги ҳодиса бошқа жойларга ҳам тегишли. Жуда кўп вилоятларда газета таъминоти масалалари ана шунақа аҳволда. Балки “Ўзбекистон почтаси” ва “Матбуот тарқатувчи” сустлиги туфайлидир.\nИжтимоий тармоқларда босма нашрлар ҳақида хилма—хил тортишувлар тўлиб ётипти. Аммо жойларда газета-журналлар учун ўтказилган пулларга мутлақо бегона, соҳага алоқаси йўқ хусусий тадбиркорлар эгалик қилаётгани, хоҳласа, обуна пулларини еб юбориб, йиллар давомида жавобгарликдан қутулиб қолаётгани ҳам бор гап.\n“Мана сизга баҳслар учун янги мавзу!”, — деган экан бир донишманд...


“Мени бугунги ёшларга жуда ҳам ҳавасим келади”, дея гап бошлар эканлар хотиралар ўтмишнинг аламли йилларини ёдга солди. Мавзу қуйидаги тартиб давом этаверди:\n- 1943 йили 18 ёшимда ҳарбий хизматни ўташ учун Украина шаҳрига юборишди. Ўқчи аскар бўлиб, бир ярим йил уруш майдонида жанг қилдим. Украинадан фашистлар чекина бошлагач, уларни қувиб Молдавияга, қадамба-қадам Руминияга бордик. Кунига юзлаб аскарларни, сафдошларимизни бой берардик. Немислар таҳликага тушиб қолган, чекиниб бораверди. Руминиядан Болгарияга, сўнгра Югославияга у ерни озод этиб, Венгрияга қувиб бордик. Будапештга 40 км.лар қолганда оғир яраландим. Бошимга осколка тегиб, госпиталда жарроҳлик амалиёти ўтказишди. Етти ой даволандим, дармонга кирганимдан сўнг яна Украинага жўнатишди. Биз ғалаба қозондик. Лекин урушда ғолиб бўлинадими, мағлубми икки томонда ҳам катта, тузатиб бўлмас талофатлар бўлади. Кўксимдаги орден-медаллардан кўра бугунги тинч замонларгача келганим, шундай осойишта юртда яшаётганимнинг қадри баландроқ.\nУрушдан соғ-омон қайтган Нуриддин Жўрабоев яна халқ хизматига киришиб кетди. Колхозда 9 йил табелчилик, 21 йил пахта бригадири, 10 йиллар чамаси пиллачилик бўйича бригадир вазифаларида ҳалол меҳнат қилди. Турмуш ўртоғи Мавлудахон опа билан 65 йил тотувликда ҳаёт кечириш билан бирга 8 нафар фарзанд, 25 нафар набира, 57 нафар чевара, 6 нафар эвараларнинг бахтли-саодатли оилабошиларига айланишди. Уларнинг барчаси жангчи бобоси билан фахрланади, атрофида ҳамиша парвона бўлишади.\nҲар йили 9 май “Хотира ва Қадрлаш куни” муносабати билан Нуриддин ота қўй сўйиб, элу юртга ош тарқатади. "Тинчликни, соғликни, тўкинликни қадрига етиш керак", - отанинг фарзандларига уқтириб келган ҳақиқати шу.\nЎтмишни ёдлаб, келажакка ёруғ юз билан умид боғлаган, ҳар бир янгиликни эшитиб, юрт ривожидан мадад олаётган Нуриддин отанинг дуоларида жумла-жаҳон омонлигини тилаш биринчи ўринда туради.


Нуқсонли совитгич можароси истеъмолчининг фойдасига ҳал қилинди - Ўзбекистон Республикаси Монополияга қарши курашиш қўмитаси\nНуқсонли совитгич можароси истеъмолчининг фойдасига…\nЖорий йилнинг 19 июл куни Сирдарё вилояти Монополияга қарши курашиш бошқармасига Гулистон шаҳрида истиқомат қилувчи фуқаро Шоҳиста Исмоилованинг мурожаати келиб тушди. Мурожаатда айтилишича, Ш. Исмоилова “Артел ” русумли совитгич сотиб олган ва “Самсунг сервис” МЧЖ томонидан хонадонига ўрнатган.\nБироқ совитгич ёқилганда уни ишламаётгани маълум бўлган. Шу куниёқ фуқаро Ш. Исмоилова совитгич сотиб олган дўконга мурожаат қилган. Маълумки, амалдаги қонунчиликка мувофиқ нуқсонли товар ё алмаштириб берилиши ёки унинг қиймати қайтарилиши керак.\nБироқ, бу ҳолатда бунинг тамом акси бўлди. Истеъмолчининг саъё-ҳаракатлари самара бермади. Унинг бир неча маротаба турли идораларга қилган мурожаатлари жавобсиз қолди.\nСирдарё вилояти ҳудудий бошқармасининг аралашуви натижасида, истеъмолчининг поймол бўлган ҳуқуқи тикланди – нуқсонли совитгич янгисига алмаштириб берилди


9 август, 2020, 12:41\nБиз Остонни кутмоқдамиз...\nРоссия премьер-лигасининг биринчи туридан ўрин олган учта учрашув ўтказилади. Улардан бирида ўзбек легионери Остон Ўрунов янги кўчиб ўтган “Спартак” ўз майдонида “Сочи”ни қабул қилади.\nАйтиш жоизки, қатор катта трансферларни амалга оширган “Спартак” жорий мавсумда “Зенит” гегемонлигига чек қўйиб, чемпионлик учун курашишга бел боғлаган. Москваликлар аввалги мавқеини тиклаб, яна Европа Чемпионлар лигасида мунтазам қатнашадиган жамоага айланмоқчи.\nЎтган йили премьер-лига дебютанти сифатида ўйнаган “Сочи” бу йилдан Европа майдонларидаги мусобақалар йўлланмаси учун курашишни мақсад қилган.\nҲар икки клубнинг ўтган мавсумдаги учрашувларида 1:0 ҳисоби қайд этилган ва жамоалар биттадан ғалабага эришган.\nБу галги баҳсда москваликларнинг имконияти юқори баҳоланмоқда. Биз эса Остон Ўруновнинг майдонга туширилишини ва ўз ўйинлари билан москвалик футбол мухлисларининг ҳам қалбидан жой олишини кутиб қоламиз.\nУчрашув Тошкент вақти билан соат 22:00 да бошланади.


Ҳомиладорликда шишиб кетиш хавфлими? | DNK.UZ | Ginekologiya\nҲомиладорликда шишиб кетиш сабаби нима?\nШишлар ҳомиладор аёл организмидаги суюқликнинг қон томирларидан ташқарига, тўқималарга чиқиб кетишидан пайдо бўлади. Бўлажак она организмида албумин оқсили етишмаганда, сув томирдан ташқарига чиқиб кетиш ҳолати кузатилади. Бу оқсил тановул қилинган маҳсулотлардан жигарда ишлаб чиқарилади. Демак, бу нозик паллада шишларнинг бартараф этиш учун овқатланиш тартибига риоя қилиши жуда муҳим.\nШишларнинг зарари борми?\nЮқорида айтганимиздек, шишлар ички сув йиғилишидан ҳосил бўлади, шу сабабдан энг аввал йўлдош шишади. Ички органлар, айниқса, йўлдошнинг шишиши натижасида болага кислород етиб бориши қийинлашади. Бу эса гипокция хасталигининг келиб чиқиш хавфини орттиради. Бундан ташқари суюқлик томирлардан ташқарига чиқиб кетгач, қон қуйилишига сабаб бўлади. Оқибатда буйрак фаолияти қийинлашиб, қуюқ қонни ҳайдашда жигар ва юракка оғирлик тушади. Вазннинг жадал равишда ортиб бориши вазиятни янада қийинлаштиради.\nҲомиладорликда қанча сув ичиш керак?\nҲомиладорликнинг дастлабки давридаги токсикоз ва қорин дам бўлишини енгиллатиш учун икки литргача сув ичишга рухсат берилади. Аммо иккинчи уч ойликдан бошлаб эндокрин тизими ва буйракда ўзгаришлар рўй беради. Шунинг учун бу даврга келиб, ҳомиладор аёл ичаётган суюқлигини назорат қилиб бориши муҳим. 20-ҳафтадан бошлаб эса туз истеъмолини ҳам чегаралаш мақсадга мувофиқ.\nЧунки айнан туз организмда суюқлик йиғилишига ва чанқоқ ҳиссининг кучайишига сабаб бўлади. Шунингдек турли мева ва сабзавотлар ҳам чанқоқни босиш хусусиятига эгалиги бўлажак онага қулайлик туғдиради. Бу даврда қанча миқдорда сув ичишни ҳомиладор аёл шифокор билан маслаҳатлашиши лозим. Чунки, пиелонефрит ёки сийдик-тош хасталикларига чалинган аёллар суюқлик миқдорини чегаралаши мумкин эмас.\nЎҚИНГ: Эмизикли аёл ҳомиладор бўлса…\nГазланган ширин ичимликлар, турли концентратлардан тайёрланадиган шарбатлар ҳам чанқоқбости ичимликлар эмас. Таркибидаги ранг ва таъм берувчи қўшимчалар туфайли улар кучлироқ чанқатиши мумкин.\nДемак, ҳомиладорликда шишиб кетиш кузатилса, шишлар пайдо бўлса хавотирланишга асос бор. Чунки асоратларсиз, бехавотир кечадиган ҳомиладорлик сизнинг фарзандингизга берадиган энг катта совғангиз бўлса ажабмас…\nБош саҳифа » Ҳомиладорлик » Ҳомиладорликда шишиб кетиш хавфлими?


23:11, 13.12.2016 // 16240\nБуюк Британия қироличаси ва бош вазири Шавкат Мирзиёевни Ўзбекистон Президенти этиб сайлангани муносабати билан табриклади\nШвейцария Конфедерацияси Президенти\nСловакия Республикаси Президенти\nмуҳтарам Шавкат Мирзиёев Жаноби Олийларига!\nСиз, Жаноби Олийларини Ўзбекистон Республикаси Президенти этиб сайланганингиз ва Ўзбекистон халқи Сизга юксак ишонч билдиргани билан самимий муборакбод этаман. Жаноби Олийлари, Сизга мустаҳкам соғлик, хотиржамлик, Сизнинг доно раҳбарлигингизда халқингизга янада фаровонлик ва тараққиёт тилайман.\nАллоҳдан Сизни ҳимоя қилишини сўраймиз. Ассалому алайкум ва раҳматуллоҳи ва баракотуҳу.\nЯпониянинг собиқ Бош вазири, Токио–2020 ёзги Олимпия ўйинлари ташкилий қўмитаси президенти — Йоширо Мори\nРоссия мусулмонлари марказий диний идораси раиси, бош муфтий — Шайхул-ислом Талгат Сафа Тожиддин\nКавказ мусулмонлари идораси раиси, МДҲ Динлараро кенгаш ҳамраиси — Шайхул-ислом Оллоҳшукур Пошшозода\nГермания–Ўзбекистон ишбилармонлар кенгаши аъзоси, «Класс» компанияси мустақил консултанти — Удо Фёлькер\nГермания–Ўзбекистон ишбилармонлар кенгаши ижрочи директори, «Дойче Кабель Тошкент» қўшма корхонаси инвестори — Фальк Порше\n«КДБ Банк Ўзбекистон» Ўзбекистон–Корея банки бошқаруви раиси — Ким Ин Жу\n22:22, 15.06.2021 // 69284\n13:34 Кеча // 67610\n22:22 Кеча // 65250\n00:55 Кеча // 61634\n16:48, 15.06.2021 // 60520


Президент аҳоли турмуш шароитларини яхшилаш бўйича кўрсатмалар берди\n11 Мая 2019 853\nПрезидент Шавкат Мирзиёев Учтепа туманидаги умумтаълим мактаби ва тикувчилик цехини бориб кўрди.\nБирлик маҳалласида жойлашган 238-мактабда икки мингдан зиёд ўқувчи таълим олади. 1969 йилда қурилган бино эскирган. Мактаб сиғимига нисбатан ўқувчилар сони жуда кўплиги сабабли дарслар икки сменада йўлга қўйилган. 2018 йилги Инвестиция дастурига мувофиқ 240 ўринли янги ўқув биноси қурилган. Лекин пойтахтимизда эски, сиғими кичкина мактаблар ҳали кўп.\nШу ерда Тошкент шаҳрида янги мактаблар қуриш ва мавжудларини кенгайтиришга оид режалар муҳокама қилинди.\nПрезидентимиз мактаблар сиғимини ошириш учун уларни тўрт қаватли қилиб қуриш, шу билан бирга бўш турган бинолардан самарали фойдаланиш зарурлигини таъкидлади. Ўқитувчиларга қўшимча шароит яратиш орқали ўқув-тарбия ишлари сифатини ошириш бўйича тавсиялар берди.\nДавлатимиз раҳбари «Козимжон рейтинг сервис» корхонаси томонидан ташкил этилган тикувчилик цехида ҳам бўлди.\nУшбу лойиҳа «Кўкча текстиль» масъулияти чекланган жамияти билан ҳамкорликда амалга оширилди. Хориждан 100 та замонавий тикув машинаси ва ёрдамчи ускуналар олиб келиб ўрнатилди. Натижада йилига 500 минг дона тайёр трикотаж маҳсулотлари ишлаб чиқариш қуввати яратилди. Банд бўлмаган 200 нафар хотин-қиз қайта ўқитилиб, ишга қабул қилинди.\nПрезидент маҳсулотлар турини кўпайтириш ва сифатига эътибор қаратиш, бозорни доимий ўрганиб, экспортини ҳам йўлга қўйиш бўйича кўрсатмалар берди. Корхона фаолиятини кенгайтириш ва ишни икки сменада ташкил этиш орқали яна кўпроқ хотин-қизларни жалб этиш, уларнинг бандлигини таъминлаш зарурлигини таъкидлади.\nШу ерда Учтепа туманида қурилаётган бошқа корхоналар ҳақида ҳам маълумот берилди.\n27 Сен 2019 4340\n24 Сен 2019 3032\n7 Окт 2019 2035\n5 Окт 2019 1586